Dua lagi sekolah di Terengganu diarah tutup
Oleh KOSMO!

5 Oktober 2020, 3:08 pm
Oleh NIK NUR IZZATUL HAZWANI NIK ADNAN
KEMAMAN – Dua sekolah iaitu Sekolah Kebangsaan (SK) Kompleks Seberang Takir dan Sekolah Menengah Kebangsaan (SMK) Kompleks Seberang Takir telah diarahkan tutup mulai hari ini berikutan penularan Covid-19.
Pengerusi Jawatankuasa Kerajaan Tempatan, Perumahan, Kesihatan dan Alam Sekitar Terengganu, Dr. Alias Razak berkata, penutupan dua sekolah yang terletak di daerah Kuala Nerus setelah murid dan pelajar di sekolah masing-masing disahkan positif Covid-19.
“Murid dan pelajar yang positif itu merupakan kontak rapat kakitangan Universiti Sultan Zainal Abidin (UniSZA) yang telah disahkan dijangkiti Covid-19 semalam.
“Kesemua kontak rapat kanak-kanak dan remaja tersebut juga telah diarahkan untuk menjalani ujian saringan,” katanya kepada pemberita di sini hari ini.
Alias berkata, sebahagian guru dan murid di SK Kompleks Seberang Takir dan SMK Kompleks Seberang Takir tersebut telah diarahkan Jabatan Kesihatan Terengganu untuk menjalani kuarantin wajib di Institut Pendidikan Guru Dato Razali Ismail, Batu Rakit, Kuala Nerus.

Kosmo! Online semalam melaporkan kampus UniSZA telah ditutup selama tiga hari sehingga esok selepas seorang kakitangannya disahkan positif Covid-19.
Selain itu SK Padang Kemunting, Kuala Nerus dan sebuah taman bimbingan kanak-kanak di Bandar Al-Muktafi Billah Shah, Dungun turut diarahkan tutup selepas dikhuatiri turut tercemar dengan pandemik Covid-19 pada minggu lalu. – K! Online


PKPB di Kota Kinabalu, Penampang dan Putatan pada 7 Oktober ini
Oleh KOSMO!

5 Oktober 2020, 4:29 pm
Oleh MOHD. HUSNI MOHD. NOOR
PUTRAJAYA – Perintah Kawalan Pergerakan Bersyarat (PKPB) akan dilaksanakan di Kota Kinabalu, Penampang dan Putatan, Sabah berkuat kuasa pukul 12.01 tengah malam Rabu ini.
Menteri Kanan (Keselamatan) Datuk Seri Ismail Sabri Yaakob berkata, pergerakan keluar masuk di ketiga-tiga kawasan PKPB itu adalah dilarang dan hanya perkhidmatan perlu termasuk kilang-kilang dan rantaian yang berkaitan dalam perkhidmatan perlu adalah dibenarkan.
“Pelaksanaan PKPB itu dibuat selepas Mesyuarat Khas Menteri-Menteri hari ini mendengar situasi semasa Covid-19 di seluruh Sabah yang dibentangkan oleh Kementerian Kesihatan dan cadangan-cadangan dari kerajaan negeri Sabah,” katanya dalam kenyataan akhbar hari ini.
Ismail Sabri berkata, mesyuarat turut menetapkan prosedur operasi standard (SOP) sepanjang PKPB berkenaan termasuklah tidak membenarkan kemasukan ke Sabah kecuali warganegara yang berasal Sabah. -K! ONLINE


Bantuan Ebit Lew sepatutnya dibenarkan
Oleh MUHAMAD TARMIZE MOHD NOR

5 Oktober 2020, 1:56 pm
IPOH – Bantuan segera yang dihulurkan pendakwah popular, Ustaz Ebit Lew melibatkan penyediaan lebih 20 bas kepada mahasiswa-mahasiswa institut pengajian tinggi pulang ke kampung masing-masing sepatutnya dibenarkan.
Pengerusi Jawatankuasa Pendidikan, Pembangunan Modal Insan, Pertubuhan Bukan Kerajaan (NGO) dan Masyarakat Sivil Perak, Razman Zakaria berkata, bantuan tersebut sepatutnya dipermudahkan pihak pengurusan universiti memandangkan ia sangat memberi manfaat kepada mahasiswa yang memerlukannya ketika itu.
“Pada pandangan peribadi saya, penyediaan bantuan lebih 20 bas untuk pulang ke kampung itu sepatutnya dibenarkan kerana ramai mahasiswa yang akan dapat manfaat daripadanya.
“Jika dilihat, kos untuk menyewa lebih 20 bas itu pun sudah besar. Jadi kalau ada inisiatif daripada individu atau syarikat yang nak membantu itu sepatutnya dipermudahkan urusannya,” katanya pada sidang akhbar di pejabatnya di sini hari ini.
Tambah Razman, kerajaan negeri juga perlu mengambil masa untuk menyalurkan bantuan kepada mahasiswa yang terlibat memandangkan ia melibatkan dana yang besar selain perlu mengumpul data mahasiswa yang benar-benar terkesan. -K! ONLINE


Ahli perniagaan ditahan langgar perintah kuarantin
5 Oktober 2020, 2:41 pm
PETALING JAYA – Seorang ahli perniagaan yang memakai gelang merah jambu ditahan di kawasan lot kedai Damansara Damai di sini semalam, susulan melanggar syarat kuarantin Perintah Kawalan Pergerakan Pemulihan (PKPP) Covid-19.
Bertindak atas maklumat anggota polis peronda Ibu Pejabat Polis Daerah Petaling Jaya menahan lelaki berusia 63 tahun itu pada pukul 11.43 pagi.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, hasil pemeriksaan mendapati lelaki itu melilit kain putih di pergelangan tangannya bagi menutup gelang merah jambu tersebut.
“Hasil siasatan mendapati lelaki itu baru pulang dari Sabah dan diarahkan menjalani kuarantin di rumah sehingga 11 Oktober depan.
“Lelaki itu berasal dari Sabah dan datang ke Semenanjung susulan mempunyai urusan perniagaan,”katanya dalam satu kenyataan hari ini.
Menurutnya lagi, suspek kini ditahan bagi membantu siasatan dan kes disiasat mengikut Seksyen 15(1) Akta Pencegahan dan Pengawalan Penyakit Berjangkit 1988.-K! ONLINE


Gempar jumpa ular di bilik mandi asrama sekolah
Oleh KOSMO!

5 Oktober 2020, 2:01 pm
Oleh ISKANDAR SHAH MOHAMED
KUALA SELANGOR – Suasana di Sekolah Menengah Sains Kuala Selangor di sini gempar apabila seekor ular senduk sepanjang dua meter ditemukan di kawasan bilik mandi asrama perempuan sekolah itu hari ini.
Kejadian tersebut disedari seorang pekerja pembersihan berusia 33 tahun kira-kira pukul 10 pagi yang terkejut melihat kepala ular di kawasan tersebut sebelum menghubungi pihak berkuasa.
Pegawai Pasukan Angkatan Pertahanan Awam (APM) Kuala Selangor, Leftenan Muda (PA) Suzaini Sulaiman berkata, berdasarkan pemeriksaan ketika kejadian tiada pelajar berada di lokasi kejadian susulan sedang mengikut sesi pembelajaran di dalam kelas.
Katanya, usaha menangkap ular tersebut menemui kesukaran kerana berada dalam saluran air berdekatan longkang di luar salah sebuah bilik mandi tersebut.
“Kita mengambil masa selama 30 minit sebelum berjaya menangkap ular berkenaan menggunakan peralatan khas.

“Reptilia tersebut kemudianya dilepaskan di kawasan hutan berhampiran,” katanya ketika dihubungi Kosmo! di sini hari ini.
Orang awam yang mempunyai kes kecemasan seumpama itu boleh menghubungi kes talian kecemasan 999 atau Pusat Kawalan Operasi Daerah (PKOD) Kuala Selangor di talian 03-32896225. -K!ONLINE


Keputusan 11 saksi bicara tertutup Hasanah esok
Oleh NUZULSHAM SHAMSUDDIN

5 Oktober 2020, 2:45 pm
KUALA LUMPUR – Mahkamah Tinggi di sini hari ini menetapkan esok keputusan permohonan pendakwaan bagi 11 saksi kes bekas Ketua Pengarah Organisasi Perisikan Luar Malaysia (MEIO), Datuk Hasanah Abdul Hamid, yang menghadapi pertuduhan pecah amanah didengar secara tertutup.
Pesuruhjaya Kehakiman Datuk Ahmad Shahrir Mohd. Salleh menetapkan tarikh esok itu selepas selesai mendengar hujah kedua-dua belah pihak.
Terdahulu, Timbalan Pendakwa Raya, Muhammad Iskandar Ahmad ketika berhujah berkata, pihak pendakwaan memohon 11 orang saksi itu dibicarakan secara tertutup (in-camera) kerana ia melibatkan keselamatan negara.
“Semasa perbicaraan 11 saksi itu akan mendedahkan perisikan hubungan negara manakah yang kita rapat, jadi ia akan memberi impak besar terhadap hubungan diplomatik jika dibicarakan secara terbuka, ” katanya.
Ujar Muhammad Iskandar sekiranya identiti 11 saksi itu didedahkan ia boleh mengancam keselamatan mereka selain menjejaskan keupayaan dalam menjalankan tugas-tugas.
Sementara itu peguam Hamdan Hamzah yang mewakili Hasanah berkata, pihaknya membantah permohonan itu dengan berhujah bahawa tidak ada bukti yang cukup dikemukakan pihak pendakwaan untuk mengatakan bahawa keselamatan negara tergugat oleh keterangan yang disampaikan oleh saksi.

“Dalam afidavit mereka, pihak pendakwaan berpendapat bahawa hubungan luar negeri dengan negara lain akan terancam jika perbicaraan ini diadakan di pengadilan terbuka.
Namun kami berpendapat tidak ada bukti bahawa kesaksian akan dimanipulasi kerana keterangan afidavit mengenai hubungan luar adalah spekulasi,” katanya.
Pada 25 Oktober 2018 Hasanah, 61, mengaku tidak bersalah di Mahkamah Sesyen di sini atas pertuduhan pecah amanah wang bernilai RM50.4 juta April lalu.
Mengikut pertuduhan tertuduh didakwa sebagai seorang penjawat awam iaitu Ketua Pengarah Bahagian Penyelidikan, Jabatan Perdana Menteri didalam kapasiti tersebut yang diamanahkan wang berjumlah AS$12.1 juta (RM50. 4 juta) milik kerajaan Malaysia telah melakukan pecah amanah terhadap wang itu.
Wanita itu didakwa melakukan kesalahan tersebut di Pejabat Ketua Pengarah Bahagian Penyelidikan, Jabatan Perdana Menteri Malaysia, Kompleks Jabatan Perdana Menteri, Pusat Pentadbiran Kerajaan Persekutuan, Wilayah Persekutuan Putrajaya antara 30 April hingga 9 Mei 2018.
Berikutan itu, pendakwaan dikemukakan mengikut Seksyen 409 Kanun Keseksaan yang memperuntukkan hukuman penjara tidak kurang dua tahun dan maksimum 20 tahun dan sebatan dan juga boleh dikenakan denda jika sabit kesalahan. –K!ONLINE


Penduduk kecewa ada pihak lepas tangan isu sampah
Oleh KOSMO!

5 Oktober 2020, 2:58 pm
Oleh ABDUL RAZAK IDRIS
SHAH ALAM – Kira-kira 2,000 penduduk Kampung Jawa di sini kecewa dengan sikap beberapa agensi yang didakwa lepas tangan berhubung isu tapak pelupusan sampah berhampiran kampung mereka.
Wakil penduduk, Yuswan Hamza, 44, berkata, ini berikutan terdapat beberapa agensi menolak isu tersebut kepada pihak lain selepas melakukan pemeriksaan.
Katanya, pihaknya kemudiannya berhubung terus dengan Jabatan Alam Sekitar untuk menyelesaikan kes tersebut.
“Kita kesal kerana masing-masing seakan tidak mahu dipertanggungjawabkan dengan masalah penduduk di sini.
“Saya terpaksa membuat aduan kepada JAS kerana pencemaran tersebut masih berlaku hingga saat ini. Pihak berkuasa sepatutnya sudah datang dan menyita tapak pelupusan sampah tersebut ,”katanya ketika dihubungi Kosmo! di sini hari ini.

Kosmo! hari ini melaporkan penduduk Kampung Jawa di sini sudah tidak kerana terpaksa menghidu bau busuk daripada tapak pembuangan sampah haram yang terletak hanya 30 meter dari rumah mereka.
Masalah yang menghantui mereka sejak tiga bulan lalu itu didakwa bermula apabila tapak pelupusan seluas 0.25 hektar itu dijadikan tempat longgoka pembuangan sisa pelbagai industri.
Mengulas lanjut, Yuswan menjelaskan turut membuat aduan kepada Keretapi Tanah Melayu Berhad (KTMB) kerana tapak pelupusan sampah tidak berpapan tanda itu berada di atas rezab syarikat pengangkutan tersebut.
“Berdasarkan aduan yang dibuat saya difahamkan pihak KTMB akan merujuk masalah tersebut kepada Pengurus Stesen KTMB yang menjaga laluan tersebut.
“Saya berharap semua pihak tidak bersikap sambil lewa seperti kata peribahasa jangan sampai sudah terhantuk baru hendak tengadah,” katanya. -K!ONLINE


Saya minta maaf, saya pun selalu jadi mangsa ‘body shamming’ – Usop
Oleh NUR EMIRA SAIZALI dan MOHD. HAIKAL ISA

5 Oktober 2020, 2:29 pm
KUALA LUMPUR – Naib juara Big Stage musim ketiga (BS2020), Usop memohon secara terbuka lantaran  kata-kata yang dilemparkan kepada Sherry al-Hadad pada konsert akhir program realiti nyanyian berkenaan, malam tadi.
Menurut Usop atau nama penuhnya Muhammad Saiful Naim Muhammad Noor, 22, dia tidak mempunyai niat untuk menghina saiz tubuh badan pengacara BS2020 itu.
“Saya mengaku salah kerana mengatakan perkara begitu terhadap Sherry. Niat saya hanya bergurau tetapi disalah tafsir oleh banyak pihak.
“Saya mohon maaf kepada semua pihak sekiranya terasa dengan kenyataan saya itu dan berjanji akan lebih berhati-hati selepas ini,” ujarnya pada sidang akhbar selepas konsert akhir BS2020 malam tadi.
Tambah Usop, dia juga melahirkan rasa kecewa kerana setiap patah perkataan yang dilontarkan pasti akan disalah erti oleh netizen.
“Saya sedih juga kerana setiap apa yang saya katakan menjadi perhatian ramai tetapi sebenarnya saya juga mangsa body shaming netizen di luar sana.

“Sebenarnya saya juga sering dikutuk kerana rupa paras tidak kacak dan gigi tidak cantik tapi saya terima sahaja semua itu sebab ini merupakan ciptaan Allah SWT,” katanya.
Ujarnya, dia berharap agar netizen di luar sana juga sedar mereka juga merupakan salah seorang yang suka melakukan perkara sebegitu.
“Harap mereka juga sedar kesilapan mereka. Saya sudah mengaku salah dan harap perkara ini tidak diperbesarkan lagi,” tuturnya.
Pada pentas akhir BS2020 malam tadi, Usop dikatakan melemparkan kata-kata berbaur body shaming kepada Sherry sehingga mencetuskan kemarahan netizen.
Usai mendendangkan lagu Arjuna, Usop mendapat kritikan kurang memberi penghayatan daripada juri tetap, Misha Omar kerana ketiadaan kelibat wanita di atas pentas.
“Gaya nyanyi macam itu sesuai dengan orang badan besar,” ujar Usop spontan merujuk kepada Sherry.
Usop berkongsi sekeping gambar bersama Sherry, sebagai tanda, bahawa hubungan mereka okey sahaja.
Ekoran itu, rata-rata netizen tidak berpuas hati dengan sikap pelantun lagu Selamanya itu kerana memandang rendah terhadap wanita bersaiz besar.
Sejurus selepas persembahan kedua semalam, Usop juga memohon maaf secara terbuka kepada Sherry atas ketelanjuran kata-katanya.
Tidak terhenti di situ, Usop menerusi Twitternya turut meluahkan kekesalan atas perbuatan tidak sengaja yang mencetuskan kemarahan ramai.
“Ya Allah, saya minta maaf. Tak sengaja. Astaghfirullahalazim Astaghfirullahalazim Astaghfirullahalazim. Minta ampun,” ciap Usop melalui Twitter miliknya.
Penyanyi kelahiran Kulim, Kedah itu turut berkongsi sekeping foto bersama Sherry dalam laman sosial berkenaan dengan kapsyen: “Sayang Kak Sherry. Usop minta maaf okey.”
– K! ONLINE


Tumpahan minyak di Kampung Gelam
Oleh KOSMO!

5 Oktober 2020, 1:53 pm
Oleh NOR SHAFAWATI YUP
PORT DICKSON – Penduduk bimbang apabila berlaku tumpahan minyak mentah yang dikesan di Kilometer 1, Jalan Seremban berhampiran Sekolah Kebangsaan (SK) Kampung Gelam di sini sejak petang semalam.
Penolong Pengarah Bahagian Operasi, Jabatan Bomba dan Penyelamat (JBPM) Negeri Sembilan, Ahmad Mukhlis Mokhtar berkata, pihaknya telah ke tempat kejadian pada pukul 6.22 petang semalam sebaik sahaja menerima panggilan kecemasan berhubung kejadian tersebut.
“Setibanya di tempat kejadian, didapati benar terdapat sumber minyak mentah daripada bawah tanah dan telah mengalir ke dalam longkang.
“Tindakan operasi adalah mendapatkan bantuan 12 unit ‘oil boom‘ daripada Stesen Janakuasa Tuanku Jaafar (SJTJ) untuk mengawal pencemaran minyak dari mengalir ke laut. Jabatan Alam Sekitar (JAS) juga telah dihubungi untuk tindakan selanjut,” katanya dalam kenyataan di sini hari ini.
Tinjauan dilokasi kejadian mendapati kawasan berkenaan telah dikawal oleh anggota Rela dan polis terutama bagi melancarkan keadaan trafik.

Satu pusat operasi melibatkan beberapa pihak khususnya Tenaga Nasional Berhad (TNB), JAS, Bomba telah dibuka bagi kerja-kerja mengenal pasti punca kejadian dan membersihkan kawasan tumpahan minyak.
Sementara itu, Exco Kesihatan, Kepenggunaan dan Alam Sekitar Negeri Sembilan, S. Veerapan berkata, orang awam telah memaklumkan tentang tumpahan minyak itu kira-kira pukul 2 petang semalam.
“Pihak TNB telah tiba awal di lokasi kejadian diikuti dengan pihak bomba.
“Sebagai langkah awal pihak TNB telah memasang ‘oil boom’ di beberapa lokasi bagi mengawal daripada minyak terus mengalir masuk ke laut,” katanya.
Tambah beliau, pihak JAS telah mengambil sampel minyak di lokasi dan siasatan lanjut masih dijalankan.  -K! ONLINE


Kakitangan NSTP positif Covid-19 lepas pulang dari Sabah
5 Oktober 2020, 1:43 pm
KUALA LUMPUR- Seorang kakitangan The New Straits Times Press (Malaysia) Berhad (NSTP) telah dijangkiti virus Covid-19 dan sedang dirawat di sebuah hospital kerajaan.
Syarikat Media Prima menerima makluman tersebut daripada pihak Kementerian Kesihatan.
“Kakitangan terbabit baru pulang daripada menjalankan tugasan editorial di Sabah pada 30 September dan telah menjalani ujian mandatori Covid-19 yang dikendali oleh Kementerian Kesihatan.
“Kakitangan berkenaan menjalani kuarantin sukarela di rumah sejak pulang dari Sabah, sebelum beliau didapati positif Covid-19,” menurut kenyataan yang dikeluarkan Media Prima hari ini.
Menurut kenyataan itu, syarikat berkenaan sedang bekerjasama rapat dengan pihak Kementerian Kesihatan dan telah mengambil langkah-langkah pencegahan bagi meminimakan potensi jangkitan kepada kakitangan lain.
“Kakitangan terbabit sememangnya telah menjalani kuarantin sukarela di rumah dan tidak pernah berada di premis-premis Media Prima sejak pulang dari Sabah.

“Media Prima akan memberikan segala sokongan yang diperlukan kepada kakitangan terbabit dan mendoakan beliau diberikan kesembuhan segera,” ujarnya. -K! ONLINE


Istana Negara beri amaran kepada penyebar berita palsu
Oleh NUR HUDA MUSA

5 Oktober 2020, 2:47 pm
KUALA LUMPUR – Istana Negara memberi amaran tidak akan teragak-agak melaporkan sebarang berita palsu yang disebarkan membabitkan Yang di-Pertuan Agong dan institusi tersebut.
Datuk Pengelola Bijaya Diraja, Datuk Indera Ahmad Fadil Shamsuddin berkata, institusi itu memandang serius terhadap kenyataan tidak benar oleh beberapa individu kepada media yang menggunakan nama dan menyebarkan foto-foto Al-Sultan Abdullah Ri’ayatuddin Al-Mustafa Billah Shah serta Istana Negara melalui aplikasi WhatsApp.
“Tindakan yang tidak bertanggungjawab sedemikian bukan sahaja mencemarkan kredibiliti Seri Paduka Baginda Yang di-Pertuan Agong dan Istana Negara, malah boleh menimbulkan kegusaran rakyat serta menggugat ketenteraman dalam negara dari pelbagai sudut.
“Sehubungan dengan itu, Istana Negara, jika mendapati perlu, tidak akan teragak-agak untuk melaporkan kepada Polis Diraja Malaysia (PDRM) begitu juga Suruhanjaya Komunikasi dan Multimedia Malaysia (SKMM) bagi tindakan lanjut di bawah Seksyen 211 dan 233 Akta Komunikasi dan Multimedia 1998,” katanya dalam satu kenyataan di sini hari ini.
Katanya, Istana Negara turut menyarankan rakyat agar tidak mudah panik dan percaya dengan berita palsu yang tersebar.
Selain itu, Istana Negara turut menyarankan agar berita-berita palsu ini tidak dikongsi bersama untuk mengelakkan tindakan oleh pihak PDRM dan SKMM. – K! ONLINE


Seorang pekerja di 1Utama positif Covid-19
5 Oktober 2020, 2:50 pm
KUALA LUMPUR- Seorang pekerja di stor Mac City Service di pusat beli-belah 1Utama difahamkan telah didapati positif Covid-19.
Pengurusan 1Utama dalam satu kenyataan hari berkata, mereka dimaklumkan secara lisan mengenai perkara itu.
Bagaimanapun, pekerja berkenaan tidak memasuki premis 1Utama selepas 30 September lalu.
“Kami teleh menjejaki pintu masuk pekerja itu dan mengesahkan suhu badannya di bawah 37.5 darjah Celsius.
“Pekerja itu kini berada di sebuah hospital kerajaan.
“Kami masih belum menerima notifikasi rasmi daripada pihak Kementerian Kesihatan,” menurut 1Utama dalam satu kenyataan hari ini.

Pusat beli-belah itu telah mengambil langkah mitigasi awal bagi menghadkan risiko penularan wabak. -K! ONLINE


KKM pertingkat kapasiti
Oleh KOSMO!

6 Oktober 2020, 9:19 pm
Oleh SITI A’ISYAH SUKAIMI
PUTRAJAYA – Sebanyak 6,759 katil membabitkan 2,820 katil di hospital Kementerian Kesihatan (KKM) dan 3,975 katil di Pusat Kuarantin dan Berisiko Rendah disediakan bagi merawat pesakit Covid-19.
Ketua Pengarah Kesihatan, Tan Sri Dr. Noor Hisham Abdullah berkata, kadar penggunaan katil bagi kedua-dua fasiliti tersebut adalah di tahap 36 peratus dan 29 peratus di seluruh negara.
“Bagi jumlah katil Unit Rawatan Rapi (ICU) pula, sebanyak 437 katil dikhususkan bagi pesakit Covid-19 dengan kadar penggunaan sebanyak enam peratus.
“Sebanyak 1,505 alat mesin pernafasan juga disediakan di hospital KKM dengan kadar penggunaan sebanyak 37 peratus bagi seluruh negara dan ini termasuk penggunaan bagi pesakit bukan Covid-19,” katanya pada sidang akhbar secara maya di sini hari ini.
Beliau berkata, selain itu, terdapat enam hospital pakar khusus bagi Sabah yang merawat pesakit Covid-19 iaitu Hospital Queen Elizabeth; Hospital Wanita dan Kanak-kanak Sabah; Hospital Tawau; Hospital Lahad Datu; Hospital Duchess of Kent Sandakan dan Hospital Keningau.

Menurutnya, bagi menampung peningkatan kes, wad tambahan telah dibuka bagi hospital tersebut melibatkan Bangunan Kompleks Sukan Likas; Bangunan Kompleks Sukan Tawau; Dewan Arena Tawau, Kompleks Penjara Tawau dan Bangunan Institut Latihan KKM (ILKKM); Dewan Tun Hj Mustapha; dan Dewan Rafflesia (ILKKM), PPR Batu Putih.
“PPR Bubul Ria juga dibuka bagi menempatkan kes di daerah Semporna dan Asrama Sekolah Menengah Agama untuk kes daerah Kunak.
“Kapasiti katil bagi enam hospital KKM dan 10 Pusat Kuarantin dan Rawatan Covid-19 Berisiko Rendah (PKRC) masing-masing 710 katil dan 1,886 buah katil,” katanya.
Mengulas lanjut, Noor Hisham berkata, sehingga semalam kadar penggunaan katil adalah sebanyak 75 peratus di hospital KKM dan 35 peratus di PKRC.
“Bagi Perkhidmatan Rawatan Rapi pula, Sabah mempunyai 72 katil dikhususkan bagi merawat pesakit Covid-19 yang kritikal dan kadar penggunaan adalah sebanyak 38 peratus.
“KKM telah dan sedang mengatur pasukan bantuan terdiri daripada Pakar Perubatan, Pegawai Perubatan, Penolong Pegawai Perubatan, Jururawat Terlatih untuk membantu petugas kesihatan Jabatan Kesihatan Negeri Sabah mengendalikan wad-wad tambahan ini.
“Pada masa sama, KKM telah menghantar aset perubatan tambahan untuk kegunaan hospital-hospital di Sabah,” katanya. K! ONLINE


Kerjasama negara ASEAN pacu industri halal
Oleh MUHAMMAD IKHWAN IDERIS

6 Oktober 2020, 9:17 pm
KUALA LUMPUR – Malaysia bersedia bekerjasama dengan rakan anggota ASEAN untuk mengukuhkan industri makanan halal agar lebih berdaya saing.
Perdana Menteri, Tan Sri Muhyiddin Yassin berkata, pelawaan tersebut termasuk berkolaborasi dalam bidang farmaseutikal halal, peralatan kesihatan halal, malah ramuan halal.
“Sebagai Pengerusi Kerjasama Ekonomi Asia-Pasifik (APEC), saya ingin menjemput semua ekonomi APEC untuk berkolaborasi dengan Malaysia bagi menjadikan produk halal lebih mudah didapati, mampu milik dan mampan untuk populasi Muslim berjumlah 1.8 bilion.
“Industri makanan halal sendiri bernilai AS$1.6 trilion (RM6.64 trilion) dan diunjurkan bernilai AS$2.1 trilion (RM8.72 trilion) menjelang 2030,” katanya.
Beliau berkata demikian dalam nota utama Persidangan Halal Dunia 2020 yang dibacakan Menteri di Jabatan Perdana Menteri (Ekonomi), Datuk Seri Mustapha Mohamed di Pusat Pameran dan Dagangan Antarabangsa (MITEC) di sini semalam.

Persidangan hibrid selama sehari yang diadakan secara fizikal dan maya itu disertai 300 peserta di MITEC dan 1,500 lagi peserta maya dari 50 negara.

Turut hadir Pengerusi Halal Development Corporation (HDC), Datuk Mahmud Abbas.
Selain itu, Mahmud menjelaskan, antara cabaran yang dihadapi pihaknya kini adalah kewujudan badan pensijilan halal yang meragukan dan mengeluarkan sijil halal terlalu mudah.
Jelasnya, terdapat sekitar 200 badan pensijilan halal seluruh dunia dan hanya 50 hingga 60 daripadanya diiktiraf Jabatan Kemajuan Islam Malaysia (Jakim).


Tarik lesen jika tiada pensijilan MSPO
Oleh KOSMO!

6 Oktober 2020, 9:35 pm
KUALA LUMPUR – Pekebun kecil sawit persendirian yang gagal dan ingkar mendapatkan pensijilan Sijil Minyak Sawit Mampan Malaysia (MSPO) boleh dikenakan tindakan tegas dengan menarik lesen menjual buah kelapa sawit.
Ketua Pengarah Lembaga Minyak Sawit Malaysia (MPOB), Dr. Ahmad Parveez Ghulam berkata, ini pilihan terakhir bagi mereka apabila gagal berbuat demikian sehingga tiba tarikh akhir 1 Januari 2022.
Sehubungan itu, beliau menggesa pekebun kecil menghubungi MPOB untuk mendaftar bagi mendapatkan pensijilan berkenaan.

“Kami bimbang jika mereka lewat mendaftar maka ia akan memberi kesan kepada pekebun kecil untuk memperbaharui lesen.
“Selain itu, tanpa MSPO, mereka juga akan mendapat pendapatan yang rendah ketika menjual hasil masing-masing,” katanya.
Beliau berkata demikian pada sidang akhbar selepas majlis makan tengahari bersama media di sini semalam.

Turut hadir Timbalan Ketua Pengarah, Dr. Ramle Mohsin.
Selain itu, Ramle menerangkan, tarikh perlaksanaan mandatori pensijilan MSPO bagi pekebun kecil adalah pada 1 Julai lalu dan sekiranya pekebun kecil masih gagal berbuat demikian bermula 1 Januari tahun depan, maka mereka akan dikenakan kompaun.
Tambah beliau, MPOB akan membantu pekebun kecil untuk urusan pendaftaran tersebut serta membolehkan mereka menjalani laihan dan bimbingan.
Jelasnya, segala kos tersebut akan ditanggung oleh kerajaan.
Bagi meningkatkan kesedaran dalam kalangan pekebun sawit, pihaknya terus menghantar notis peringatan kepada mereka untuk mendaftar terlebih dahulu.


Pelajar lelaki 14 tahun maut kemalangan
Oleh KOSMO!

6 Oktober 2020, 10:48 pm
Oleh ASLIZA MUSA
TANJUNG MALIM – Seorang pelajar lelaki berusia 14 tahun maut setelah motosikal yang ditunggangnya melanggar belakang sebuah treler di Kilometer 104, Jalan Ipoh-Kuala Lumpur dekat Slim River di sini hari ini.
Dalam kejadian pada pukul 4.15 petang di simpang Kampung Balun itu, mangsa, Muhd Fathi Shamuri yang mengalami kecederaan parah meninggal dunia di Hospital Slim River.
Ketua Polis Daerah Muallim, Superintendan Sulizmie Affendy Sulaiman berkata, kejadian berlaku ketika treler dipandu lelaki berusia 58 tahun itu dalam perjalanan dari Kuala Lumpur ke Ipoh.
Katanya, semasa tiba di tempat kejadian, mangsa yang menunggang motosikal jenis skuter keluar dari simpang Kampung Balun dan terlanggar sisi belakang bahagian kanan kenderaan berat itu.
“Ketika kejadian, mangsa menunggang motosikal menghala ke pekan Slim River. Mangsa yang cedera dihantar ke Hospital Slim River untuk rawatan kecemasan namun meninggal dunia sebaik sahaja tiba di sana.

“Siasatan lanjut sedang dijalankan dan kes disiasat mengikut Seksyen 41(1) Akta Pengangkutan Jalan 1987,” katanya.-K! ONLINE


Ibu bapa lega anak di asrama dibenarkan pulang ke rumah
Oleh KOSMO!

6 Oktober 2020, 9:49 pm
KUALA LUMPUR – Semua murid di sekolah asrama dan kolej vokasional Kementerian Pendidikan dibenarkan pulang bermalam pada hujung minggu atau cuti umum mulai Jumaat ini.
Kementerian Pendidikan dalam satu kenyataan berkata, bagaimanapun kebenaran itu tertakluk kepada kekerapan sekali sahaja dalam tempoh antara empat hingga enam minggu dan perlu mengikut jadual serta mematuhi peraturan ditetapkan sekolah atau kolej vokasional berkenaan.
“Mulai 9 Oktober, ibu bapa serta waris juga dibenarkan memasuki premis sekolah dan kolej vokasional pada hujung minggu dan cuti umum untuk bertemu murid bagaimanapun tertakluk kepada prosedur operasi standard (SOP) yang ditetapkan,” katanya di sini semalam.
Bagaimanapun katanya, kebenaran itu tidak terpakai untuk murid yang ingin pulang bermalam di rumah mereka yang berada dalam kawasan zon merah.
“Ibu bapa serta waris yang berada dalam zon merah juga tidak dibenarkan untuk bertemu murid di asrama sekolah atau kolej vokasional.
“Garis Panduan Pengurusan dan Pengoperasian Sekolah dalam norma baharu yang telah dikemas kini boleh diakses di portal rasmi KPM, www.moe.gov.my,” ujarnya.

Dalam pada itu, ibu bapa menyambut baik keputusan Kementerian Pendidikan yang membenarkan pelajar pulang ke rumah kerana dapat melepaskan rindu dan meluangkan masa bersama keluarga.
Seorang pekerja swasta, Syaiful Arief Syah Mohamad Said, 38, bapa kepada pelajar Sekolah Menengah Sains Alam Shah (SMAS), Mohd Haikal, 15, berkata, keputusan berkenaan sememangnya ditunggu-tunggu dia dan isteri yang telah lama tidak dapat meluangkan masa dengan anak mereka.
Sementara itu, ibu kepada pelajar Maktab Rendah Sains Mara (MRSM) Bentong, Muhammad Haiqal Yamani Mohd. Hasni, 13, Siti Hasmah Ahmad, 39, berkata, kebenaran tersebut akan dimanfaatkan sepenuhnya mereka sekeluarga disamping memastikan keselamatan dan kesihatannya anaknya terjaga.
“Ibu bapa, guru dan pelajar juga perlu memberikan kerjasama bagi memastikan kebenaran pulang ke rumah berjalan dengan lancar, “ jelasnya.
Pekerja swasta, Zainul Abidin Sani Ahmad, 40, berkata, kebenaran ini secara tidak langsung dapat mengurangkan rasa bimbang terhadap keselamatan anaknya, Qurratulain, 15, pelajar Sekolah
Menengah Agama Majlis Agama Islam Wilayah Persekutuan.
“Sekurang-kurangnya bila anak berada di rumah, kesihatan mereka dapat dipantau,” ujarnya.


MR DIY sasar hasil IPO RM1.5 bilion
Oleh KOSMO!

6 Oktober 2020, 9:27 pm
KUALA LUMPUR – Peruncit kelengkapan penambahbaikan kediaman, MR DIY Group (M) Bhd. (MR DIY) menyasarkan untuk menjana sejumlah RM1.5 bilion daripada tawaran awam permulaan (IPO) di Pasaran Utama Bursa Malaysia pada 26 Oktober ini.
IPO tersebut terdiri daripada tawaran untuk penjualan sehingga 753.09 juta saham sedia ada dan terbitan awam sebanyak 188.40 juta saham baharu pada harga RM1.60 sesaham.
Ketua Pegawai Eksekutifnya, Adrian Ong berkata, syarikat terus memperlihatkan prestasi yang berdaya tahan selepas fasa perintah kawalan pergerakan.
Menurut beliau, untuk separuh pertama berakhir 30 Jun tahun ini, jualan syarikat ialah sebanyak RM1.052 bilion berbanding RM1.088 bilion dalam tempoh sama tahun lalu.
Bagi tahun penuh 2019, jualan pula melonjak kepada RM2.25 bilion berbanding RM1.77 bilion pada tahun sebelumnya,”
“Prestasi ini telah membuka peluang bagi syarikat menggerakkan semula cadangan IPO,” katanya pada sidang akhbar yang diadakan secara maya sempena pelancaran prospektus MR DIY di sini semalam,

Ong menerangkan, syarikat yang memiliki anggaran penguasaan pasaran sebanyak 29.1 peratus pada tahun lalu berharap dapat meningkatkan jumlah cawangannya kepada 981 menjelang tahun 2021 berbanding 674 cawangan pada masa ini.
Syarikat juga bercadang untuk membuka sebanyak 307 cawangan baharu dalam tempoh dua tahun akan datang yang mana ia terdiri daripada 200 kedai MR DIY, MR TOY dan 60 cawangan MR DOLLAR.


IKEA Asia Tenggara catat jualan RM2.9 bilion
Oleh KOSMO!

6 Oktober 2020, 9:23 pm
KUALA LUMPUR – Sembilan gedung IKEA di Singapura, Malaysia dan Thailand telah mencatatkan jualan sebanyak RM 2.9 bilion bagi tahun kewangan berakhir 31 Ogos 2020.
Pengarah Urusan IKEA Asia Tenggara & Mexico, Christian Rojkjaer berkata, ia merupakan penurunan 7.4 peratus berbanding tahun sebelumnya, dalam suasana krisis Covid-19 yang mencabar.
“Krisis mempercepatkan lagi transformasi digital syarikat susulan peningkatan keperluan yang mendadak terhadap kelengkapan rumah dalam tempoh sekatan pergerakan.
“Menjelang akhir tahun kewangan ini, pelanggan kami telah membuat lebih 52,500 pesanan secara online serta menyumbang kepada jualan sebanyak RM412 juta, lebih dua kali ganda perolehan e-dagang syarikat berbanding tahun sebelumnya.
“Dalam tempoh lapan minggu yang paling sibuk, pelanggan di Asia Tenggara telah membeli lebih 212,000 meja dan 64,000 kerusi pejabat IKEA,” katanya dalam kenyataan yang dikeluarkan di sini semalam.
Selain itu Rojkjaer berkata, pandemik telah mengubah perspektif masyarakat terhadap kehidupan di rumah.

“Orang ramai kini beralih kepada IKEA untuk mewujudkan pejabat rumah, sudut belajar, kawasan aktiviti luar rumah dan dapur moden yang berfungsi.
“Ramai menyedari betapa pentingnya kediaman dan merasakan berbaloi untuk melabur bagi menjadikan kediaman mereka selesa, berfungsi dan indah,” katanya.


Usaha sama Digital Perak, Lazada tawar peluang perniagaan kepada usahawan
Oleh KOSMO!

6 Oktober 2020, 9:11 pm
IPOH – Lebih 2,300 peniaga di negeri Perak bakal meneroka peluang perniagaan lebih meluas melalui pelancaran kempen Support Perak, Moh Belanja yang dijayakan bersama Digital Perak Corporation Holdings (Digital Perak) dengan Lazada Malaysia (Lazada).
Ketua Pegawai Eksekutif Digital Perak, Meor Rezal Fitri Datuk Meor Redwan berkata, kerjasama tersebut adalah lanjutan daripada pemeteraian memorandum persefahaman antara kedua-dua pihak menerusi inisiatif SMART [email protected] pada Mei lalu.
Menurut beliau, kerjasama itu adalah untuk menyediakan laman mikro e-dagang khusus bagi kumpulan peniaga berkenaan.
“Langkah ini dapat membantu memulihkan semula ekonomi usahawan dengan menggalakkan dan mentransformasikan operasi konvensional secara fizikal kepada platform digital.
“Peniaga yang menyertai program ini dikhususkan kepada mereka yang berdaftar dengan SMART [email protected], tetapi kita masih lagi membuka penyertaan secara percuma kepada mana-mana peniaga yang berminat,” katanya.
Beliau berkata demikian kepada pemberita selepas majlis pelancaran yang disempurnakan oleh Pengerusi Jawatankuasa Belia, Sukan, Komunikasi dan Multimedia negeri, Khairul Shahril Mohamed.

Turut hadir Naib Presiden Lazada bagi Dasar Awam & HaI-Ehwal Kerajaan, Shahrul Azhar Shaari.
Kempen yang berlangsung sehingga hujung tahun ini dijangka dapat melonjakkan peningkatan peniaga tempatan sehingga 200 peratus.
Meor Rezal Fitri menerangkan, kerjasama antara Lazada dengan Digital Perak ini akan memperkukuh usaha bagi membantu sektor perniagaan tempatan mengatasi cabaran pendigitalan mereka.
Tambah beliau, tiga jenis perniagaan yang menjadi penyumbang terbesar program tersebut ialah makanan, elektronik dan aksesori.
“Selain itu, Digital Perak turut menyediakan latihan dan bimbingan kepada peniaga untuk memahirkan diri mereka dengan aplikasi digital dan platform e-dagang,” ujarnya.


Saringan 90 individu kontak rapat menteri agama negatif
Oleh KOSMO!

6 Oktober 2020, 9:27 pm
Oleh SITI A’ISYAH SUKAIMI
PUTRAJAYA – Saringan Covid-19 terhadap 90 individu termasuk ahli Mesyuarat Khas Majlis Keselamatan Negara yang bersidang di Jabatan Perdana Menteri (JPM) 3 Oktober lepas didapati negatif.
Ketua Pengarah Kesihatan, Tan Sri Dr. Noor Hisham Abdullah berkata, saringan yang dijalankan itu susulan kes positif Covid-19 membabitkan Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri, kelmarin.
“Setakat ini Pejabat Kesihatan Daerah (PKD) masih melaksanakan proses bagi mengenal pasti kontak rapat beliau serta menjalankan penilaian risiko dan saringan yang diperlukan.
“PKD akan terus menjalankan proses mengenal pasti kontak rapat yang lain dan situasi semasa akan diumumkan dari masa ke masa,” katanya pada sidang akhbar secara maya di sini hari ini.
Beliau berkata demikian menjawab pertanyaan wartawan sebelum sidang akhbar tersebut berhubung status kesihatan Zulkifli serta saringan kontak rapat termasuk ahli Mesyuarat Khas Majlis Keselamatan Negara yang dihadiri beliau pada 3 Oktober.

Dalam pada itu, Noor Hisham memaklumkan status kesihatan Zulkifli juga dalam keadaan stabil.
Zulkifli sebelum ini memaklumkan beliau disahkan positif Covid-19 dan kini sedang menjalani rawatan.
Susulan itu, beliau menyeru orang ramai yang hadir majlis yang membabitkan kehadirannya dari 24 September hingga 4 Oktober lalu agar menjalani pemeriksaan saringan Covid-19 di mana-mana klinik kesihatan dengan segera.-K! ONLINE


Jiwa Prihatin santuni 4 sekolah, salur kit Covid-19
Oleh KOSMO!

6 Oktober 2020, 10:19 pm
Oleh KHAIRUL MOHD. ALI
JOHOR BAHRU –  Pertubuhan bukan kerajaan (NGO), Jiwa Prihatin mengambil inisiatif menyantuni empat buah sekolah di kawasan Bekok, Segamat dengan membekalkan kit Covid-19 hari ini.
Pengerusi Jiwa Prihatin, Tan Lek Khang berkata, empat sekolah terbabit adalah Sekolah Kebangsaan (SK) Seri Bekok, SK Kampung Kudong, Sekolah Jenis Kebangsaan (SJK) Cina Bekok dan SJK Tamil Bekok.
Menurutnya, kit berkenaan melibatkan perkakas penjagaan diri seperti topeng muka dan cecair pembasmi kuman.
“Sumbangan ini merupakan inisiatif kami dalam usaha menyekat penularan Covid-19 khususnya dalam kalangan warga sekolah.
“Sumbangan ini juga diharap dapat meringankan beban pihak sekolah serta ibu bapa dalam memastikan tahap keselamatan dan kesihatan anak-anak mereka terjaga,” katanya dalam satu kenyataan, di sini hari ini.

Tambah Lek Khang, walaupun usaha itu nampak kecil namun ia memainkan peranan besar kerana kebanyakan pelajar SK Bekok terdiri daripada keluarga golongan berpendapatan rendah (B40).
Sementara itu, Penolong Kanan 1 SK Seri Bekok, Nor Aishah Sakdan memberitahu, pihak sekolah amat berterima kasih dengan sumbangan yang diberi.
“Dengan sumbangan kit Covid-19 ini, keselamatan dan kesihatan anak murid ketika di sekolah lebih terjamin,” ujarnya.
Selain mengagihkan kit Covid-19 di empat sekolah berkenaan, badan kebajikan itu turut menyampaikan sumbangan wang tunai bagi kerja naik taraf surau dan membeli kelengkapan kepada SK Kampung Kudong.-K! ONLINE.


Lelaki curi barang sembahyang tokong diberkas
Oleh KOSMO!

6 Oktober 2020, 7:01 pm
Oleh FARAHWAHIDA AHMAD
SEGAMAT – Perbuatan seorang lelaki mencuri buah limau, gula-gula serta minyak masak di sebuah tokong dalam kawasan kebun ladang sawit Chaah di sini memakan diri apabila dia diberkas polis semalam.
Kegiatan jahat lelaki berusia 41 tahun itu terbongkar selepas pemilik tokong curiga barang makanan untuk upacara menyembah tokong sering hilang sebelum meneliti rakaman televisyen litar tertutup (CCTV) yang dipasang.
Ketua Polis Daerah Segamat, Superintendan Raub Selamat berkata, susulan itu pemilik tokong membuat laporan sebelum polis melakukan siasatan.
Katanya, siasatan mendapati suspek dilihat memasuki tokong tersebut sambil memerhatikan peralatan CCTV tanpa rasa takut kerana menyangka hanyalah palsu untuk menakutkan pencuri tanpa menyedari gelagatnya sedang dirakam.
“Suspek turut dirakam memakan buahan dan membawa pulang pelbagai barangan milik tokong itu pada waktu pagi dan petang, tiga hari berturut sejak 2, 3 dan 4 Oktober lalu.

“Susulan itu lelaki berusia 47 berjaya diberkas pada pukul 1.30 tengah hari semalam di sekitar Bandar Chaah,”katanya dalam satu kenyataan di sini hari ini.
Raub berkata, suspek turut mempunyai lapan rekod jenayah lampau berkaitan jenayah dan dadah serta pecah rumah.
Ujian saringan awal air kencing mendapati suspek positif dadah jenis methamphetamine.
Suspek kini direman empat hari bermula hari ini sehingga 9 Oktober depan bagi membantu siasatan mengikut Seksyen 380 Kanun Keseksaan kerana mencuri dalam bangunan.-K! ONLINE.


Teksi, e-hailing dan penghantaran makanan dibenarkan beroperasi semasa PKPB
Oleh KOSMO!

6 Oktober 2020, 8:08 pm
Oleh IVAN AMIRUL
KOTA KINABALU – Lembaga Pelesenan Kenderaan Perdagangan (LPKP) Sabah, hari ini menetapkan hanya teksi, perkhidmatan e-hailing dan penghantaran makanan sahaja dibenarkan beroperasi sekitar Kota Kinabalu, Penampang dan Putatan berkuatkuasa pada 7 Oktober bermula pukul 12.01 malam.
Pengerusi LPKP Sabah, Datuk Chin Kim Hiung berkata, ketetapan berkenaan dikeluarkan susulan pelaksanaan Perintah Kawalan Pergerakan Bersyarat (PKPB) yang ditetapkan kerajaan persekutuan bermula esok.
Katanya, waktu beroperasi bagi teksi dan perkhidmatan e-hailing akan bermula pukul 6 pagi sehingga 8 malam setiap hari manakala perkhidmatan penghantaran makanan pula dari pukul 6 pagi sehingga 6 petang sahaja.
“Pengangkutan awam lain seperti bas mini, bas henti-henti, bas ekspres dan kereta sewa tidak dibenarkan beroperasi buat sementara waktu sehingga 20 Oktober dan perkhidmatan ini juga tidak dibenarkan memasuki Kota Kinabalu, Putatan dan Penampang sepanjang tempoh PKPB.
“Selain itu, semua teksi dan perkhidmatan e-hailing turut tidak dibenarkan keluar daripada kawasan PKPB. Ibu pejabat LPKP Sabah juga ditutup sepanjang tempoh PKPB,” katanya dalam satu kenyataan  di sini hari ini.

Menurut Kim Hiung,  prosedur operasi standard (SOP) yang sudah ditetapkan untuk penumpang, pemandu teksi dan pemandu perkhidmatan e-hailing.
Katanya,  semua penumpang, pemandu teksi, pemandu perkhidmatan e-hailing dan pekerja yang terlibat dengan aktiviti pengangkutan awam adalah diwajibkan memakai pelitup muka.
“Mereka turut diwajibkan menggunakan cecair basmi kuman sebelum dan selepas menaiki kenderaan pengangkutan awam selain mematuhi penjarakan fizikal dengan jumlah penumpang maksimum yang dibenarkan seramai dua orang sahaja.
“Semua pemandu teksi dan perkhidmatan e-hailing juga diwajibkan membuat pembersihan kenderaan selepas penghantaran penumpang apabila tamat waktu operasi,”ujarnya.
Tambahnya, penumpang yang bergejala adalah tidak dibenarkan untuk menaiki kenderaan pengangkutan awam.
“Ketetapan terbabit selaras dengan arahan Menteri Keselamatan, Datuk Seri Ismail Sabri Yaakob untuk melaksanakan PKPB di Kota Kinabalu, Penampang dan Putatan semalam,”ujarnya.-K! ONLINE


PRN Sabah antara punca peningkatan kes Covid-19
Oleh MOHD RIDZAUDDIN ROSLAN

6 Oktober 2020, 7:05 pm
KUALA LUMPUR- Pelaksanaan Pilihan Raya Negeri (PRN) Sabah pada 26 September lalu disifatkan menjadi antara punca yang menyumbang kepada peningkatan kes Covid-19 di negara ini.
Perkara tersebut diakui oleh Perdana Menteri, Tan Sri Muhyiddin Yassin menerusi sidang akhbar khas yang diadakan menerusi laman Facebook rasminya sebentar tadi.
Katanya, PRN Sabah terpaksa diadakan apabila Yang Di-Pertua Negeri Sabah membubarkan Dewan Undangan Negeri (DUN) pada 30 Julai yang lalu.
“Ini sesuatu yang tidak dapat dielakkan kerana kita tertakluk kepada peruntukan di dalam Perlembagaan. Pilihan raya mesti diadakan dalam tempoh 60 hari selepas DUN dibubarkan. Ia tidak boleh ditangguh.
“Saya sedar Suruhanjaya Pilihanraya Malaysia telah menetapkan prosedur operasi standard (SOP) tertentu bagi memastikan wabak Covid-19 tidak merebak akibat kempen pilihan raya diadakan tetapi tidak dipatuhi,” katanya.
Tambahnya, aspek penjarakan fizikal dilihat kurang dipatuhi apabila kempen diadakan di negeri tersebut.

“Walaupun hampir keseluruhan memakai pelitup muka, tetapi masih ramai yang duduk dekat-dekat dalam keadaan yang agak sesak,” luahnya. – K! ONLINE


Video pergaduhan tular, tiga lelaki ditahan
Oleh KOSMO!

6 Oktober 2020, 8:14 pm
Oleh IVAN AMIRUL
KENINGAU – Dua beranak cedera di kepala serta perut dalam pergaduhan membabitkan sekumpulan lelaki di kawasan pasar malam pekan daerah ini malam semalam.
Dalam kejadian kira-kira pukul 7.30 malam itu, pergaduhan berlaku ekoran perselisihan faham dua beranak berkenaan dengan seorang lelaki sebelum rakan lelaki terbabit datang membantu.
Ketua Polis Daerah Keningau, Deputi Superintendan Shahrudin Mat Husain berkata, pihaknya terus bertindak selepas menerima laporan berkaitan kejadian itu.
“Kita menjalankan siasatan dan menahan tiga lelaki dipercayai terbabit dalam pergaduhan terbabit. Semua suspek berkenaan ditahan pada malam kejadian di sekitar pekan Keningau.
“Siasatan awal mendapati pergaduhan itu adalah akibat perselisihan faham dua beranak dengan seorang lelaki. Dua beranak berkenaan cedera di kepala dan perut dipercayai dipukul menggunakan objek keras,” katanya ketika dihubungi di sini hari ini.

Dalam pada itu, Shahrudin berkata, pihaknya masih menjalankan siasatan lanjut dan kemungkinan ada tangkapan lain akan dilakukan.
“Siasatan masih diteruskan dan beberapa individu sudah dikenal pasti terbabit dalam kejadian sama. Siasatan dijalankan mengikut Seksyen 148 Kanun Keseksaan kerana merusuh,”jelasnya.
Terdahulu, rakaman video berdurasi empat minit 38 saat yang tular di media sosial Facebook sejak pagi tadi menunjukkan dua beranak terbabit bergaduh dengan sekumpulan lelaki sambil membaling barang di kawasan pasar malam berkenaan.
Aksi kejadian itu turut menunjukkan barang jualan di pasar malam bertaburan dan beberapa orang awam yang berada di kawasan berkenaan dilihat membantu dan meleraikan keadaan.-K! ONLINE


Klinik swasta ditutup sementara akibat Covid-19
Oleh KOSMO!

6 Oktober 2020, 7:11 pm
Oleh KHAIRUL MOHD. ALI
JOHOR BAHRU – Jabatan Kesihatan Negeri Johor (JKNJ) hari ini mengesahkan penutupan sebuah klinik swasta di Taman Daya, di sini, selepas dua pesakitnya didapati positif Covid-19.
Pengarah JKNJ, Dr. Aman Rabu berkata, penutupan klinik berkenaan berkuatkuasa serta-merta sehingga proses sanitasi terhadap klinik itu dibuat.
“Ya betul, sudah disahkan Pegawai Kesihatan Johor Bahru. Pejabat Kesihatan daerah telah menasihati (untuk menutup klinik) dan siasatan sedang dijalankan,” katanya ketika dihubungi di sini hari ini.
Hari ini, tular di laman sosial surat daripada pengurusan sebuah klinik yang memaklumkan tentang penutupan sementara operasi mereka.
Penutupan selama seminggu itu bermula hari ini sehingga 14 Oktober depan dibuat ekoran dua pesakitnya yang dikesan positif Covid-19, semalam.-K! ONLINE


Lelaki ditahan ingkar PKPDB, miliki dadah
Oleh KOSMO!

6 Oktober 2020, 8:22 pm
Oleh IVAN AMIRUL
LAHAD DATU – Seorang lelaki tempatan berusia 35 tahun ditahan Pasukan Polis Marin (PPM) kerana didapati memiliki dadah jenis syabu kelmarin
Dalam operasi kira-kira pukul 10.50 malam itu, lelaki berkenaan awalnya ditahan ekoran melanggar Perintah Kawalan Pergerakan Diperketatkan Bersasar (PKPDB) di perairan laut pelabuhan namun pemeriksaan menemui dua paket plastik berisi serbuk jernih disyaki syabu.
Pegawai Pemerintah Markas Operasi PPM Lahad Datu, Superintendan Gan Ping Sin berkata, operasi dijalankan hasil maklumat risikan pasukannya.
“Operasi dijalankan seorang pegawai bersama empat anggota itu berjaya menahan dan memeriksa sebuah bot yang berada dalam keadaan mencurigakan. Bot berkenaan dikendalikan suspek pada awalnya ditahan kerana melanggar PKPDB.
“Namun hasil pemeriksaan badan, suspek menyerahkan dua paket kecil plastik lutsinar berisi disyaki dadah jenis syabu dan satu gulung kecil aluminium foil serta pemetik api,” katanya dalam kenyataan akhbar hari ini.

Ping Sin berkata, suspek yang tahan kemudiannya diserahkan kepada Pegawai Jabatan Siasatan Jenayah Narkotik (JSJN) IPD Lahad Datu untuk tindakan lanjut.
“Suspek turut dirujuk ke bahagian Kecemasan Hospital Lahad Datu untuk saringan Covid-19.
“Anggaran nilai rampasan dalam tangkapan ini berjumlah RM5,022 berdasarkan harga pasaran semasa,” katanya.-K! ONLINE


PM jangka kes Covid-19 terus meningkat
Oleh MOHD RIDZAUDDIN ROSLAN

6 Oktober 2020, 6:55 pm
KUALA LUMPUR- Perdana Menteri, Tan Sri Muhyiddin Yassin menjangkakan peningkatan kes Covid-19 di negara dalam masa terdekat susulan saringan agresif yang dilaksanakan ketika ini.
Menurutnya, ia berikutan saringan besar-besaran yang dilakukan Kementerian Kesihatan di penjara dan pusat tahanan terlibat.
“Sejak beberapa minggu yang lalu, kes-kes positif dalam kalangan tahanan di penjara menyumbang kepada sebahagian besar peningkatan jumlah pesakit Covid-19 di negara kita.
“Sebagai ketua kerajaan, saya memantau secara dekat perkembangan kes-kes Covid-19 dan akan membuat keputusan- keputusan penting untuk membendung virus ini daripada terus menular dalam masyarakat kita,” katanya menerusi sidang akhbar khas di sini tadi.
Dalam pada itu, beliau turut meminta rakyat agar bersama-sama dalam mengharungi keadaan yang sukar pada masa ini.
“Saya harap saudara dan saudari tidak mudah panik atau membuat kesimpulan sendiri berhubung situasi yang sedang dihadapi oleh kita semua.

“Elakkan penyebaran berita-berita palsu yang boleh menyebabkan kita keliru,” ujarnya.-K! ONLINE


Mayat lelaki terjun jambatan ditemui lemas
Oleh KOSMO!

6 Oktober 2020, 7:18 pm
Oleh ASLIZA MUSA
LENGGONG – Mayat seorang lelaki yang dipercayai terjun ke dalam Sungai Perak dari jambatan Kampung Bukit Sapi semalam, ditemui lemas hari ini.
Mayat Mohamad Nor Solihin Mohamad Redzuan, 24, dijumpai terapung oleh orang awam yang menyertai operasi mencari dan menyelamat pada pukul 3.51 petang.
Ketua Polis Daerah Gerik, Superintendan Zulkifli Mahmood berkata, mayat mangsa dijumpai di tebing sungai pada jarak satu kilometer dari Pos Kawalan Tempat Kejadian (PKTK).
Katanya, mayat mangsa yang dijumpai dalam keadaan sempurna itu dibawa ke Jabatan Forensik Hospital Gerik untuk bedah siasat.
“Pihak polis menerima laporan mengenai kehilangan mangsa pada pukul 8.20 malam semalam di mana motosikalnya ditemui di atas jambatan berkenaan.

“PKTK telah dibuka di lokasi kejadian pada pukul 8.45 pagi hari ini. Lapan buah bot digunakan untuk mencari mangsa dalam operasi sekitar satu kilometer di Sungai Perak,” katanya di sini hari ini.
Katanya, operasi mencari dan menyelamat melibatkan dua pegawai dan 40 anggota daripada polis, bomba, Angkatan Pertahanan Awam Malaysia (APM) dan orang awam.
Sementara itu, Ketua Balai Bomba dan Penyelamat Lenggong, Farizul Anuar Razali berkata, sepasukan 12 anggota dihantar ke lokasi kejadian selepas menerima maklumat pada pukul 8.45 pagi.
Katanya, bomba turut dibantu 10 anggota Pasukan Penyelamat Dalam Air (PPDA) dari Balai Bomba dan Penyelamat Kuala Kangsar dalam operasi mencari dan menyelamat mangsa.
“Komander operasi membuat dua kumpulan untuk mencari mangsa dengan menggunakan teknik pencarian di permukaan. Mangsa yang dijumpai diserahkan kepada pihak polis untuk tindakan lanjut,” katanya.-K! ONLINE


Tiga kedai makan kotor di Kota Bharu diarah tutup
Oleh MUHAMMAD AYMAN GHAFFA

6 Oktober 2020, 9:10 pm
KOTA BHARU – Tiga kedai makan diarah tutup selama 14 hari selepas didapati tidak mencapai standard kebersihan yang ditetapkan dalam Operasi Bersepadu Premis Bersih di sini hari ini.
Pengarah Kesihatan Negeri Kelantan, Datuk Dr. Zaini Hussin berkata, pihaknya telah menjalankan operasi itu pada pukul 8.30 pagi hingga 4 petang tadi dan telah memeriksa sebanyak 56 buah kedai makan serta restoran di sekitar bandar Kota Bharu yang menjadi tumpuan orang ramai.
Katanya, ketiga-tiga premis itu ditutup selama 14 hari mengikut Seksyen 11 Akta Makanan 1983 kerana tidak mencapai standard kebersihan yang ditetapkan.
“Sebanyak 125 notis kompaun bernilai RM21,900 telah dikeluarkan kepada pemilik premis dan pengendali makanan atas pelbagai kesalahan yang melanggar Peraturan- Peraturan Kebersihan Makanan 2009.
“Selain itu, lapan notis kompaun bagi kesalahan di bawah Peraturan 11 iaitu tidak mematuhi kehendak berhubung tugas am tuan punya, pemunya atau penghuni premis makanan,” katanya dalam satu kenyataan di sini sebentar tadi.
Menurut Zaini, sebanyak 97 kompaun turut dikeluarkan bagi kesalahan di bawah Peraturan 32 iaitu berkaitan dengan pakaian pengendali makanan dan 18 kompaun atas kesalahan di bawah peraturan 33 iaitu berhubungan dengan kebersihan pengendali makanan.

Katanya, sehubungan dengan itu, Jabatan Kesihatan Kelantan sentiasa peka dan mengambil berat isu berkaitan keselamatan dan kualiti makanan di negeri ini.
Tambahnya, jabatan juga sentiasa komited dalam memastikan tahap kebersihan premis sentiasa berada dalam tahap yang memuaskan bagi memastikan makanan yang disediakan di premis makanan selamat untuk pengguna.-K! ONLINE


Tiada cadangan ‘total lock down’ – PM
Oleh MOHD RIDZAUDDIN ROSLAN

6 Oktober 2020, 6:38 pm
KUALA LUMPUR- Kerajaan tidak bercadang melaksanakan Perintah Kawalan Pergerakan (PKP) atau ‘total lock down’ di seluruh negara ketika ini seperti yang diadakan Mac lalu.
Perdana Menteri, Tan Sri Muhyiddin Yassin berkata, pelaksanaan PKP sekali lagi boleh membawa kesan besar serta meruntuhkan sistem ekonomi dan sosial negara.
“Apa yang kerajaan akan lakukan ialah laksanakan Perintah Kawalan Pergerakan Diperketatkan Secara Bersasar di kawasan yang dikenal pasti ada kes Covid-19 yang tinggi.
“Jadi, aktiviti ekonomi dan sosial boleh diteruskan seterusnya menjana ekonomi negara,” katanya dalam sidang akhbar khas di sini tadi. – K! ONLINE


APM perlu lengkap disiplin ilmu pelbagai
Oleh KOSMO!

6 Oktober 2020, 5:04 pm
Oleh MOHAMAD FAHD RAHMAT
KLUANG – Pegawai dan anggota Angkatan Pertahanan Awam (APM) perlu melengkapan diri dengan pelbagai displin ilmu pengetahuan dan kemahiran relevan.
Timbalan Ketua Setiausaha Kanan, Jabatan Perdana Menteri, Datuk Mohd. Sallehhuddin Hassan berkata, hal itu penting bagi membolehkan APM mendepani cabaran semasa dalam soal pertahanan awam.
”Kemudahan dan peralatan latihan operasi yang moden juga penting supaya anggota dan pegawai APM dapat membantu meningkatkan kecekapan serta keberkesanan dalam melaksanakan tugas.
”Kemudahan yang mencukupi, anggota yang kompeten dan modul latihan bersesuaian juga sejajar dengan saranan Perdana Menteri untuk mengutamakan konsep tanggungjawab bersama dalam menjalankan fungsi kerajaan.
”Semua warga APM hendaklah sentiasa mendokong aspirasi kerajaan dan menonjolkan budaya kerja yang cemerlang bagi memastikan perkhidmatan APM sentiasa bersifat dinamik dan memenuhi kehendak serta piawaian ahli pemegang taruh,” katanya.

Beliau berkata demikian pada ucapan selepas Majlis Penyerahan Projek Pusat Latihan Pertahanan Awam (Pulapas) Kluang Fasa 2 di sini hari ini.
Hadir sama, Timbalan Ketua Pengarah Kerja Raya (Sektor Bangunan) Ir Radzwan Kasim dan Ketua Pesuruhjaya APM Datuk Roslan Wahab.
Dalam pada itu, Radzwan berkata, JKR telah dipertanggungjawabkan untuk melaksanakan projek itu bermula 1 Oktober 2017 dengan kos asal projek sebanyak RM46.48 juta
”Skop utama projek ini adalah satu blok latihan tiga tingkat, satu blok dewan perhimpunan, satu blok asrama lelaki tiga tingkat, satu blok asrama perempuan dua tingkat dan satu blok dewan makan yang kesemuanya menggunakan kaedah Sistem Binaan Berindustri (IBS).
”Pulapas turut dilengkapi surau, kolam latihan bersaiz olimpik, satu blok astaka, menara latihan enam tingkat dan ruang tertutup,” katanya.
Beliau berkata, bersyukur kerana dapat menyiapkan projek berkenaan pada 9 September 2020 dan mencapai sasaran Penunjuk Prestasi Utama (KPI) ditetapkan.
”Antaranya, penjimatan kos sebanyak RM5 juta mendapat pengiktirafan SHASSIC dan kemasan mutu kerja mengikut kualiti Q-lasic daripada Lembaga Industri Pembinaan Malaysia (CIDB) selain sifar kemalangan di tapak bina dan penggunaan longkang mesra alam serta perlaksanaan amalan lestari ’go green’ di tapak bina,” katanya.-K! ONLINE.


Wisma Darul Iman ditutup tiga hari
Oleh MOHD AZLI ADLAN

6 Oktober 2020, 5:26 pm
KUALA TERENGGANU – Wisma Darul Iman di sini yang menempatkan pentadbiran kerajaan negeri Terengganu ditutup selama tiga hari sehingga lusa bagi proses sanitasi.
Setiausaha Kerajaan Negeri Terengganu, Datuk Mohd. Zahari Md. Azahar berkata,  lebih 500 kakitangan kerajaan negeri diarahkan untuk bekerja di rumah sepanjang tempoh itu.
“Begitupun, seramai hampir 100 kakitangan masih perlu berada di pejabat sepanjang tempoh itu dan mereka akan dikenal pasti setiap ketua jabatan, bahagian atau unit masing-masing.
“Semua kakitangan lain dikehendaki kembali bertugas (di Wisma Darul Iman) seperti biasa pada Ahad ini,” katanya menerusi satu kenyataan di sini hari ini.
Mohd. Zahari berkata, orang awam yang mempunyai urusan dengan agensi kerajan negeri Terengganu masih boleh mengunjungi Wisma Darul Iman sepanjang tiga hari itu namun digalakkan membuat temujanji terlebih dahulu.
Dalam pada itu, Yayasan Pembangunan Usahawan Terengganu (YPUT) turut mengambil langkah sama menutup operasi selama tiga hari sehingga Khamis ini.

Ketua Pegawai Eksekutif YPUT, Ahmad Farhan Abdul Wahab berkata, penutupan bagi proses sanitasi itu sebagai langkah membendung penularan pandemik Covid-19 yang semakin meningkat pada waktu ini.
“Ia langkah pencegahahan YPUT sering dikunjungi delegasi agensi kerajaan negeri lain selain dewan kami menerima sewaan orang ramai terutama setiap hujung minggu,” katanya.
Universiti Sultan Zainal Abidin (UniSZA) pula melanjutkan penutupan ketiga-tiga kampusnya di Gong Badak, Kuala Nerus; Tembila, Besut dan Kuala Terengganu selama sehari lagi sehingga lusa. – K! ONLINE.


691 kes Covid-19 hari ini
Oleh KOSMO!

6 Oktober 2020, 6:28 pm
KUALA LUMPUR – Kementerian Kesihatan (KKM) mencatatkan sebanyak 691 kes baharu positif Covid-19 dan empat kematian berkaitan Covid-19 hari ini.
Ketua Pengarah Kesihatan, Tan Sri Dr. Noor Hisham Abdullah berkata, pertambahan kes baharu itu menjadikan jumlah keseluruhan kes adalah 13,504 kes.
“Kes aktif pula meningkat kepada 2,936 kes dan dengan 4 kematian dicatatkan hari ini,” katanya pada sidang akhbar di  laman  sosial Facebook KKM yang dipancarkan dari kediamannya sebentar tadi – K! ONLINE


77 staf USIM disaring, kampus beroperasi seperti biasa
Oleh KOSMO!

6 Oktober 2020, 5:12 pm
Oleh ZAKKINA WATI AHMAD TARMIZI
SEREMBAN – Seramai 77 staf Universiti Sains Islam Malaysia (USIM) menjalani saringan ujian swab Covid-19 selepas dikenal pasti sebagai kumpulan kontak kedua (kontak papat) yang terlibat dalam program yang melibatkan Menteri di Jabatan Perdana Menteri (Hal Ehwal Agama), Datuk Dr. Zulkifli Al-Bakri di universiti tersebut pada 2 Oktober lalu.
Pusat Komunikasi Strategik USIM dalam satu kenyataan berkata, pihak universiti turut mengambil langkah mengarahkan staf dari beberapa jabatan yang terlibat di dalam program yang melibatkan Zukifli untuk melaksanakan kuarantin kendiri.
“Seramai 77 staf USIM yang dikenal pasti sebagai kumpulan kontak rapat oleh Pejabat Kesihatan Negeri Sembilan, Kementerian Kesihatan (KKM) di ambil ujian swab mulai pukul 2.30 petang hari ini di Pusat Kesihatan USIM.
“Kakitangan yang terlibat perlu melaksanakan kuarantin kendiri dan bekerja daripada rumah selama 14 hari mulai 6 sehingga 19 Oktober 2020,” katanya.
Sementara itu, tambah kenyataan tersebut, berdasarkan taklimat oleh Pejabat Kesihatan Negeri Sembilan kepada pihak pengurusan universiti, tiada keperluan untuk USIM menutup operasi kampusnya dan boleh meneruskan operasinya seperti biasa.

“Sukacita dimaklumkan operasi kampus USIM adalah berjalan seperti biasa dengan hanya beberapa jabatan sahaja ditutup sementara waktu sebagai langkah pencegahan,” katanya.
Dalam pada itu, pihak universiti telah melaksanakan proses sanitasi di beberapa lokasi di dalam kampus yang melibatkan keberadaan Zulkifli oleh Jabatan Bomba dan Penyelamat.
“Pihak universiti juga menasihatkan semua staf yang terlibat ini untuk melaksanakan kuarantin kendiri yang sebaiknya di kediaman masing-masing sehingga keputusan ujian diperolehi.
“Masyarakat sekitar kampus dan warga USIM diminta untuk kekal bertenang, tidak panik dan sentiasa menjaga kebersihan diri dan mematuhi nasihat yang dikeluarkan oleh KKM,” katanya.
Pihak USIM telah mengambil segala langkah perlu berdasarkan prosedur operasi standard (SOP) dan sekiranya didapati menghadapi gelaja-dijangkiti Covid-19, staf diminta segera berhubung dengan Pusat Kesihatan USIM.
Zulkifli semalam mengesahkan dirinya kini menerima rawatan selepas disahkan positif Covid-19 justeru beliau menyeru orang ramai yang menghadiri majlis yang membabitkan kehadirannya dari 24 September hingga 4 Oktober supaya menjalani pemeriksaan saringan Covid-19 di klinik kesihatan dengan segera.-K!ONLINE


Polis tahan dua pengedar dadah
6 Oktober 2020, 5:54 pm
KUALA LUMPUR – Polis menahan dua pengedar dadah dalam satu operasi khas di sebuah apartmen di Jalan Sultan Ismail di sini semalam.
Serbuan oleh sepasukan polis dari Bahagian Siasatan Jenayah Narkotik Ibu Pejabat Polis Daerah (IPD) Dang Wangi itu itu bermula kira-kira pukul 8.15 malam.
Ketua Polis Daerah Dang Wangi, Asisten Komisioner Mohd. Fahmi Visuvanathan Abdullah berkata, selain menahan dua lelaki berusia 30 dan 40 tahun, polis turut merampas  dadah jenis heroin bernilai RM13,200.
“Heroin seberat 1,800 gram itu yang boleh dibekalkan kepada 800 orang penagih dadah.
“Turut dirampas wang hasil jualan dadah sebanyak RM200 dan sebuah kenderaan jenis Audi TT FSI yang digunakan oleh kedua-dua suspek terbabit,” katanya dalam satu kenyataan akhbar di sini hari ini.
Mengulas lanjut, Fahmi berkata, kedua-dua suspek ditahan reman selama tujuh hari bermula hari ini hingga 12 Oktober depan.

“Kes disiasat di bawah Seksyen 39B Akta Dadah Berbahaya 1952 yang membawa hukuman gantung sampai mati jika disabitkan kesalahan,” ujarnya. – K! ONLINE


Jakim tutup ibu pejabat bermula esok hingga 20 Oktober
Oleh KOSMO!

6 Oktober 2020, 6:08 pm
Oleh MOHD. HUSNI MOHD. NOOR
PUTRAJAYA – Jabatan Kemajuan Islam Malaysia (Jakim) akan menutup ibu pejabatnya di Blok A dan B, Kompleks Islam Putrajaya, Presint 3, di sini bermula esok hingga 20 Oktober ini bagi mengekang penularan wabak Covid-19.
Dalam kenyataan akhbar hari ini, Jakim berkata, penutupan premis bertujuan mengekang penularan wabak dalam kalangan warganya selain memberi ruang kepada proses sanitasi di keseluruhan bangunan Jakim.
Katanya, penutupan ini turut membabitkan pejabat Menteri dan Timbalan Menteri di Jabatan Perdana Menteri (Hal Ehwal Agama) yang berada di bangunan sama.
“Selain itu, semua pegawai dan kakitangan Jakim perlu melaksanakan kuarantin kendiri dan bekerja dari rumah sepanjang tempoh berkenaan.
“Semua warga Jakim dinasihatkan supaya mematuhi prosedur operasi standard (SOP) berkaitan pencegahan penularan Covid-19 yang sudah ditetapkan,” katanya.

Katanya, segala urusan berkaitan proses pensijilan halal adalah berjalan seperti biasa mengikut SOP yang pernah dikeluarkan sebelum ini.
Orang awam yang ingin mendapatkan maklumat lanjut mengenai arahan penutupan pejabat Jakim boleh menghubungi 03-88707000 atau email [email protected]! ONLINE


Dakwaan Panglima Angkatan Tentera sedang jalani kuarantin tidak benar
Oleh NUR HUDA MUSA

6 Oktober 2020, 5:29 pm
KUALA LUMPUR – Dakwaan bahawa Panglima Angkatan Tentera sedang menjalani proses kuarantin kendiri selepas menghadiri majlis yang dipengerusikan Perdana Menteri, Tan Sri Muhyiddin Yassin baru-baru ini adalah tidak benar.
Angkatan Tentera Malaysia (ATM) melalui laman Twitternya hari ini menegaskan, Jeneral Tan Sri Affendi Buang tidak hadir semasa Mesyuarat Khas Majlis Keselamatan Negara (MKN) Covid-19 pada 3 Oktober lalu di Putrajaya.
“ATM menjelaskan bahawa Panglima Angkatan Tentera tidak hadir semasa Mesyuarat Khas MKN-Covid-19 pada 3 Oktober lalu di Putrajaya yang dipengerusikan oleh Perdana Menteri.
“Sebarang spekulasi yang mengaitkan beliau kini menjalani proses kuarantin kendiri adalah tidak benar sama sekali,” ciapnya. – K! ONLINE


Negeri Sembilan hantar bantuan lori tangki
Oleh KOSMO!

6 Oktober 2020, 5:37 pm
Oleh ZAKKINA WATI AHMAD TARMIZI
SEREMBAN – Prihatin di atas masalah gangguan pencemaran air yang dihadapi negeri Selangor, kerajaan Negeri Sembilan melalui Syarikat Air Negeri Sembilan (SAINS) telah menghantar sebuah lori tangki berkapasiti 1,200 gelen ke negeri itu.
Ketua Bahagian Perhubungan Awam SAINS, Norzita Ismail berkata, bantuan itu bagi mengatasi masalah yang dihadapi oleh Air Selangor Sdn. Bhd. (Air Selangor) akibat henti tugas Loji Rawatan Air  (LRA) Semenyih dan Bukit Tampoi berikutan pencemaran sumber air mentah di Sungai Semenyih.
“SAINS mewakili Menteri Besar Negeri Sembilan, Datuk Seri Aminuddin Harun telah menghantar sebuah lori tangki berkapasiti 1,200 gelen ke Selangor pada hari ini sehingga keadaan kembali pulih seperti biasa.
“Bantuan lori tangki ini merupakan bantuan kali kedua pihak SAINS ke Air Selangor untuk tahun ini. Semoga sedikit bantuan Kerajaan Negeri Sembilan dan SAINS ini dapat membantu kerajaan negeri Selangor dalam meringankan kesulitan yang sedang mereka hadapi,” katanya dalam kenyataan hari ini.
Semalam, sebanyak 274 kawasan didapati terjejas akibat insiden pencemaran air mentah di Sungai Semenyih.

LRA Sungai Semenyih dan Bukit Tampoi masih belum beroperasi sepenuhnya ekoran insiden pencemaran berkenaan.
Sehingga pukul 7:30 pagi tadi, pencemaran masih lagi dikesan di Sungai Semenyih dan berada pada tahap 5 Ton di muka sauk LRA Bukit Tampoi dan 7 Ton di muka sauk LRA Sungai Semenyih. -K! ONLINE


KPN arah JIPS siasat sementara tunggu laporan SPRM
6 Oktober 2020, 4:57 pm
KUALA LUMPUR – Jabatan Integriti dan Pematuhan Standard (JIPS) Bukit Aman sedang menjalankan siasatan berhubung dakwaan penglibatan pegawainya dalam pengubahan wang haram.
Ketua Polis Negara, Tan Sri Abdul Hamid Bador berkata, beliau telah mengarahkan JIPS melakukan siasatan sementara menunggu laporan daripada Suruhanjaya Pencegahan Rasuah Malaysia (SPRM).
“Jabatan Siasatan Jenayah Komersial turut diarahkan untuk membantu dalam melengkapkan siasatan tersebut.
“SPRM sedang menjalankan siasatan berhubung isu ini dan sementara menunggu laporan itu saya arahkan JIPS untuk turut membuat siasatan,” katanya kepada Kosmo! hari ini.
Beliau berkata demikian ketika diminta mengulas ada kelibat pegawai polis dalam satu video sambutan hari lahir pasangan suami isteri bergelar Datuk yang ditahan SPRM bagi membantu siasatan penipuan pengubahan wang haram dan Macau Scam.
Tambah Abdul Hamid, pihaknya akan menjalankan siasatan yang telus dan adil.

“Orang ramai prihatin dengan hala tuju dan prestasi PDRM dan saya tidak akan berkompromi jika ada unsur penyelewangan dan rasuah dalam kalangan warga polis,” ujarnya.
Terdahulu tular satu video berdurasi enam minit menunjukkan pasangan suami isteri yang ditahan SPRM baru-baru ini membuat majlis sambutan hari lahir termasuk mempamerkan kemewahan melampau. – K! ONLINE


Maritim Kelantan rampas rokok seludup bernilai RM1.5 juta
Oleh KOSMO!

6 Oktober 2020, 5:19 pm
Oleh TOREK SULONG
PASIR PUTEH – Maritim Malaysia (APMM) Kelantan berjaya mematahkan cubaan menyeludup 200 kotak rokok bernilai RM1.5 juta di perairan Pantai Sabak dekat Kota Bharu semalam.
Pengarah Maritim Malaysia Kelantan, Kepten Maritim Muhd. Nur Syam Asmawie Yaacob berkata, rokok seludup termasuk nilai cukai itu dibungkus dengan guni putih dan beg plastik sampah ditemui di dalam tiga buah bot laju dan sebuah lori.
Menurutnya, sebelum rampasan, sebuah bot dibawa dalam keadaan mencurigakan pada pukul 7.30 pagi sebelum bertindak memecut laju apabila dihampiri anggota APMM yang menjalankan Op Damai.
“Ketika cuba menghampiri untuk melakukan pemeriksaan bot tersebut namun, pemandunya memecut laju memasuki kuala Pantai Sabak.
Berikutan itu, anggota Maritim Malaysia turut menemui dua lagi bot laju yang juga sarat dengan muatan “kotak rokok dengan beberapa orang suspek yang bertindak melarikan diri,” katanya pada sidang akhbar di Pejabat Maritim Malaysia Kelantan di Tok Bali, di sini hari ini.

Muhd. Nur Syam Asmawie berkata, tekong bot yang dikejar dan pemandu lori juga melarikan diri dengan meninggalkan rokok itu.
“Hasil rampasan rokok bersama tiga buah bot laju dan sebuah lori dianggarkan bernilai RM2.3 juta.
“Ia merupakan kejayaan pertama Maritim Malaysia Kelantan bagi kes penyeludupan rokok yang melibatkan jumlah jutaan ringgit,”katanya.
Menurutnya, kesemua barang kes dibawa ke ibu pejabat Maritim Malaysia Kelantan untuk siasatan lanjut petang semalam.
“Pihak kami juga mengesan kewujudan tonto dalam kalangan nelayan tempatan yang memberi maklumat dan isyarat kepada penyeludup mengenai kehadiran anggota Maritim Malaysia.
“Kita akan terus berusaha untuk memastikan perairan negeri ini terpelihara daripada sebarang kegiatan yang menyalahi undang-undang bukan hanya melibatkan pemcerobohan nelayan asing malah kegiatan penyeludupan yang akan diberi fokus utama,”
Kes disiasat mengikut Seksyen 135(1)(e) Akta Kastam 1967.-K! ONLINE


ADUN Maharani positif Covid-19.
Oleh KOSMO!

6 Oktober 2020, 4:09 pm
Oleh NUR ALINA HASSAN
MUAR – Ahli Dewan Undangan Negeri (ADUN) Maharani, Nor Hayati Bachok hari ini disahkan positif Covid-19 menerusi keputusan hasil ujian saringan kali kedua, semalam.
Perkara itu dikongsikan oleh Pusat Khidmat Wakil Rakyat (PKWR) ADUN Maharani dengan memaklumkan keadaan Ketua Angkatan Wanita AMANAH (AWAN) Negeri itu yang telah menjalani kuarantin sejurus pulang dari Sabah, 26 September lalu.
“Sejurus kembali dari Sabah pada 26 September, beliau telah menjalani ujian saringan pertama dan didapati negatif. Walaupun tiada sebarang arahan daripada Kementerian Kesihatan (KKM) untuk kuarantin atau pengasingan, Nor Hayati sendiri telah mengambil inisiatif kuarantin kendiri di rumah dan mengasingkan diri.
“Beliau kemudiannya menjalani ujian saringan kedua pada Ahad lepas dan menyambung pengasingan kendiri sehingga dimaklumkan keputusannya pada hari semalam,” katanya dalam satu kenyataan.
Tegasnya, Norhayati sentiasa mematuhi segala arahan KKM dan pihak mereka sentiasa bekerjasama rapat dengan pihak berkuasa dalam mencegah penularan.

“Pihak kami sekali lagi menegaskan bahawa sejak hari pertama kembali sehingga semalam, Nor Hayati telah mengamalkan kuarantin kendiri di rumah atas inisiatif sendiri serta tidak hadir ke mana-mana program di luar dan tidak bertemu rakyat.
“Semua kontak rapat kepada beliau telah dikenal pasti oleh pihak Pejabat Kesihatan Daerah (PKD) Muar dan kini menjalani ujian saringan bagi sedang menanti keputusan dalam masa terdekat. PKD akan terus menghubungi sesiapa yang berkontak rapat dengan beliau untuk menjalani saringan.
“Pihak kami memohon maaf kepada semua yang terkesan walaupun segala langkah kuarantin di rumah dan pencegahan telah dipatuhi sepanjang tempoh ini,” katanya.- K! ONLINE


Buruh Indonesia dipenjara, sebat
Oleh MOHD YUNUS YAKKUB

6 Oktober 2020, 4:31 pm
SHAH ALAM – Tindakan seorang buruh binaan warga Indonesia yang tular sebelum ini dengan gagal berhenti di sekatan jalan raya sehingga melanggar pegawai trafik membawa pada selepas dijatuhi penjara lima bulan oleh Mahkamah Majistret di sini hari ini.
Romli, 35, yang merupakan pendatang asing tanpa izin (PATI) diperintahkan menjalani hukuman tersebut daripada tarikh dia ditangkap selepas membuat pengakuan bersalah atas pertuduhan yang dibacakan di hadapan Majistret Sabreena [email protected]
Mengikut pertuduhan, bapa kepada dua anak itu didakwa dengan sengaja telah menghalang seorang anggota polis trafik berpangkat Lans Koperal dengan gagal berhenti semasa pemeriksaan sekatan jalan raya di bawah pentadbiran Ibu Pejabat Polis Daerah Shah Alam.
Kesalahan tersebut dilakukan di Jalan Puncak Perdana Shah Alam pukul 8.10 pagi, pada 18 September lalu.
Jika sabit kesalahan boleh dihukum penjara sehingga dua tahun atau denda maksimum RM10,000 atau kedua-duanya sekali mengikut Seksyen 186 Kanun Keseksaan.
Tertuduh yang tidak diwakili peguam itu turut dipenjara tiga bulan, satu sebatan dan diserahkan kepada Jabatan Imigresen selepas mengaku bersalah atas satu lagi pertuduhan memasuki negara ini tanpa sebarang dokumen perjalanan yang sah di lokasi sama dan waktu yang sama mengikut Seksyen 6 (1) (c) Akta Imigresen 1959 (Pindaan 2002).

Berdasarkan kesalahan itu, dia boleh didenda RM10,000, penjara sehingga lima tahun atau kedua-duanya sekali serta boleh dikenakan tidak lebih enam sebatan.
Tertuduh dalam rayuannya memohon hukuman dikurangkan susulan mempunyai dua orang anak dan menanggung kedua-dua ibubapanya.
Bagaimanapun, Timbalan Pendakwa Raya Aliff Asraf Anuar Sharuddin memohon hukuman setimpal sebagai pengajaran kepada tertuduh dan orang awam.
Kosmo! sebelum ini melaporkan seorang pegawai polis trafik dari IPD Shah Alam cedera dilanggar sebuah kereta dipandu seorang lelaki warga Indonesia yang melarikan diri dari sekatan jalan di Persiaran Mokhtar Dahari, -K!ONLINE


Tengku Zafrul negatif Covid-19
Oleh MOHD RASDAN AHMAD

6 Oktober 2020, 4:51 pm
KUALA LUMPUR – Menteri Kewangan, Tengku Datuk Seri Zafrul Abdul Aziz memaklumkan keputusan ujian saringan Covid-19 yang dilakukannya semalam adalah negatif.
Menerusi hantaran dalam akaun Facebook miliknya hari ini, Tengku Zafrul berkata, keputusan negatif melalui ujian yang dilakukan sebelum ini itu diterima beliau pagi tadi.
“Pagi ini saya telah menerima keputusan ujian saringan Covid-19, namun saya akan terus bekerja dari kediaman kerana masih perlu menjalani perintah pengawasan di rumah.
“Alhamdulillah, keputusannya negatif. Namun, saya akan terus berada di rumah menjalani pemantauan kesihatan (kuarantin) kendiri. Tugasan dan komitmen kerja juga akan diteruskan dari rumah. Terima kasih semua atas doa dan ucapan selamat,” katanya.
Semalam, beliau turut menyatakan terbabit dalam mesyuarat yang dihadiri oleh Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri yang disahkan positif Covid-19. K! ONLINE.


Dua ahli sindiket Macau Scam didakwa
Oleh MOHD YUNUS YAKKUB

6 Oktober 2020, 4:18 pm
SHAH ALAM – Dua ahli sindiket Macau Scam didakwa di Mahkamah Majistret di sini hari ini atas pertuduhan melakukan pakat jenayah penipuan, Februari lalu.
Tertuduh, Ikejiofor John Maduka, 40, yang merupakan warga Nigeria dan Shahrulnizam Ramli, 30, bagaimanapun mengaku tidak bersalah selepas pertuduhan dibacakan di hadapan Majistret Sabreena [email protected].
Berdasarkan kertas pertuduhan, kedua-dua mereka bersetuju melakukan pakat jenayah dengan mendorong seorang lelaki mendaftarkan perniagaan Sumitomo Global serta membuka akaun bank bagi melakukan penipuan ke atas Engro Corporation Limited.
Perbuatan itu dilakukan mereka di sebuah bank di Seksyen 15, di sini di antara 4 hingga 21 Februari lalu.
Sabit kesalahan boleh dihukum penjara sehingga lima tahun atau denda atau kedua-duanya sekali mengikut Seksyen 120B (1) Kanun Keseksaan.
Pendakwaan dikendalikan Timbalan Pendakwa Raya Aliff Asraf Anuar Sharuddin menawarkan jaminan RM10,000 dan seorang penjamin terhadap setiap tertuduh.

Peguam Fazli Zakaria yang mewakili Ikejiofor manakala Shahrulnizam diwakili Peguam Muhammad Zufar Elias memohon pengurangan wang ikat jamin.
Mahkamah kemudiannya menetapkan jaminan RM6,000 hanya kepada Shahrulnizam bersama seorang penjamin sementara Ikejiofor tidak dibenarkan diikat jamin susulan perlu membuktikan mempunyai dokumen perjalanan diri yang sah.
Tarikh sebutan semula kes pada 11 November ini.
Dalam pada itu, difahamkan sindiket Macau Scam itu telah beroperasi sejak bulan Mac tahun lalu dengan mencari keldai akaun dari penduduk negara ini. Akaun-akaun bank yang diperoleh akan dihantar ke ‘ibu pejabat’ sindiket di Nigeria.
Sindiket ini dikatakan telah mengaut keuntungan sebanyak RM3 juta daripada mangsa. -K!ONLINE


21 pengamal media jalani ujian calitan esok
Oleh KOSMO!

6 Oktober 2020, 4:26 pm
Oleh MOHD. HUSNI MOHD. NOOR
PUTRAJAYA – Seramai 21 orang pengamal media termasuk wakil Kosmo! dan Utusan Malaysia yang membuat liputan program membabitkan Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri anjuran Jabatan Kehakiman Syariah Malaysia (JKSM) diminta melakukan ujian calitan di sini esok.
Difahamkan, mereka adalah kumpulan pertama yang akan menjalani ujian calitan selepas Jabatan Kehakiman Syariah Malaysia (JKSM) selaku penganjur program mengesan semua petugas media yang terlibat pada program perasmian dan penutup Persidangan Kehakiman dan Perundangan Syariah Nusantara Tahun 2020 di Movenpick Hotel & Convention Centre, Sepang pada 29 dan 30 September lalu.
Majlis perasmiannya pada 29 September lalu itu turut dihadiri oleh Perdana Menteri, Tan Sri Muhyiddin Yassin.
Ketua Pengarah JKSM, Datuk Mohd. Na’im Mokhtar sebelum itu mengaturkan pegawainya untuk mendapatkan butiran pihak media yang hadir sebelum diserahkan kepada Pejabat Kesihatan Daerah (PKD) Putrajaya.
Sehubungan itu, 21 nama telah disenaraikan setakat ini untuk menjalani ujian calitan esok manakala selebihnya difahamkan akan diatur pada hari-hari lain.

Pengamal media berkenaan terdiri daripada wartawan, jurugambar, juruvideo serta juruaudion yang kebanyakannya bertugas di Putrajaya selain ada sebahagiannya di sekitar Lembah Kelang.
Beberapa pengamal media yang dihubungi memaklumkan sebahagian mereka sudah mula melakukan swab test di klinik kesihatan sekitar Putrajaya sejak pagi tadi.
Arahan swab test itu dikeluarkan selepas Zulkifli disahkan positif Covid-19, semalam.
Hari ini, beberapa pengamal media di Kelantan turut menjalani ujian calitan selepas membuat liputan di program yang dihadiri Zulkifli pada 25 September lalu.-K!ONLINE


Menyamar polis cuba peras ugut buruh ladang Indonesia
Oleh KOSMO!

6 Oktober 2020, 4:14 pm
Oleh NIK NUR IZZATUL HAZWANI NIK ADNAN
KEMAMAN – Hajat dua lelaki mahu memeras ugut 10 buruh ladang warga Indonesia dengan menyamar sebagai anggota polis tidak kesampaian apabila modus operandi jenayah mereka berjaya dikesan pegurus ladang tersebut di Felra Sungai Pergam, Hulu Kemaman dekat sini semalam.
Dalam kejadian pada pukul 5 petang itu, dua lelaki yang berusia 30-an itu bertindak melarikan diri dengan sebuah kereta jenis Honda Accord selepas pengurus ladang itu memaklumkan beliau mengenali anggota polis di Ibu Pejabat Polis Daerah (IPD) Kemaman.
Ketua Polis Daerah Kemaman, Superintendan Hanyan Ramlan berkata, kedua-dua lelaki tersebut telah memperkenalkan diri kononnya anggota polis dari IPD kepada 10 pekerja ladang warga Indonesia berkenaan.
“Salah seorang daripada mereka memperkenalkan diri kononnya Mohd. Khalid dari IPD Kemaman sambil menunjukkan kad berwarna biru.
“Kedua-dua lelaki itu kemudiannya mendakwa kononnya kesemua warga asing itu tidak mempunyai kebenaran untuk bekerja sebagai buruh ladang berikutan penularan pandemik Covid-19 pada waktu ini,” katanya kepada Kosmo! di sini hari ini.

Hanyan berkata, mereka seterusnya memeras ugut kesemua buruh ladang itu agar menyerahkan RM100 setiap seorang kononnya sebagai balasan tidak dikenakan tindakan undang-undang.
Tambah beliau, pengurus ladang berkenaan yang kebetulan menyaksikan kejadian itu menegur kedua-dua lelaki tersebut tersebut dengan mengatakan beliau mengenali anggota polis IPD Kemaman. – K! Online


Bot kargo dikemudi nakhoda tiada lesen ditahan APMM
Oleh KOSMO!

6 Oktober 2020, 4:38 pm
Oleh SHAMSUL KAMAL AMARUDIN
LUMUT: Agensi Penguatkuasaan Maritim Malaysia (APMM) menahan sebuah bot kargo selepas nakhoda yang mengemudinya didapati tidak mempunyai lesen.
Bot tersebut ditahan ketika berada di kedudukan kira-kira 0.1 batu nautika dari Barat Tanjung Batu Putih dekat sini lebih kurang pukul 2.30 petang semalam.
Pengarah Maritim Perak, Kepten Maritim Shahrizan Raman berkata, tangkapan tersebut dilakukan oleh bot peronda Maritim ketika melakukan rondaan dan penguatkuasaan di perairan negara ini.
“Ketika pemeriksaan dilakukan di bot berkenaan, didapati nama nakhoda tidak sama seperti yang tercatat pada lesen kapal itu,” dalam satu kenyataan di sini hari ini.
Oleh itu, katanya, bot tersebut telah melakukan kesalahan di bawah Ordinan Perkapalan Saudagar 1952 iaitu nakhoda tidak mempunyai lesen.

“Bot kargo bersama nakhoda dan tiga kru warga tempatan berusia antara 45 hingga 62 tahun kemudiannya diiring masuk ke jeti Pusat Tahanan Vesel di Kampung Acheh, Sitiawan pada pukul 4.45 petang untuk siasatan lanjut,” katanya.
Shahrizan berkata, ketika ditahan bot tersebut membawa muatan ikan baja dan dalam perjalanan dari Pulau Pangkor ke Jeti Lembaga Kemajuan Ikan Malaysia (LKIM) Kampung Acheh.
Beliau juga berkata, Maritim Malaysia akan terus meningkatkan pemantauan dan memperkukuh sempadan perairan negara khususnya melalui Op Benteng Laut di bawah National Task Force (NTF) dalam mengekang kemasukan pendatang asing tanpa izin (PATI) dan jenayah rentas sempadan.
Ujarnya, orang awam dan komuniti maritim perlu bertanggungjawab dan bekerjasama membanteras aktiviti jenayah, kemasukan PATI dengan menyalurkan maklumat yang membabitkan tekong, ejen serta tali barut ke talian NTF 011-6251 1123 atau talaian Pusat Operasi Maritim negeri Perak 05-6838737.


Jabatan Kesihatan Kelantan kenal pasti kontak rapat Menteri Agama
Oleh MUHAMMAD AYMAN GHAFFA

6 Oktober 2020, 4:35 pm
KOTA BHARU – Jabatan Kesihatan Kelantan telah melakukan penilaian risiko untuk mengenal pasti kontak rapat Menteri di Jabatan Perdana Menteri (Hal Ehwal Agama), Senator Datuk Seri Dr. Zulkifli Mohamad Al-Bakri.
Zulkifli yang hadir pada Hari Terbuka Yayasan Dakwah Islamiah Malaysia (Yadim) di negeri ini pada 25 September lalu disahkan positif Covid-19 semalam.
Pengarah Kesihatan Negeri Kelantan, Datuk Dr. Zaini Hussin berkata, individu yang terlibat dengan program itu sedang dihubungi oleh pihak Pejabat Kesihatan Daerah berdekatan untuk hadir menjalani ujian saringan Covid-19 di Klinik Kesihatan berdekatan.
Katanya, bagaimanapun, beliau mengingatkan bahawa bukan semua yang hadir ke program yang dihadiri menteri itu merupakan kontak rapat.
“Masyarakat diminta tidak panik dalam menangani isu ini dan diminta supaya sentiasa mengikuti perkembangan semasa menerusi laman web Kementerian Kesihatan Malaysia dan Jabatan Kesihatan Negeri Kelantan.
“Orang ramai juga telah boleh menghubungi bilik gerakan Covid-19 Kelantan menerusi talian 09-747 2089,” katanya dalam satu kenyataan di sini hari ini.

Menurut Zaini, orang ramai diharap dapat mematuhi prosedur operasi standard (SOP) norma baharu yang dikeluarkan oleh Kementerian Kesihatan Malaysia.-K!ONLINE


Isteri maut, suami patah bahu motosikal dilanggar babi
Oleh KOSMO!

6 Oktober 2020, 4:12 pm
Oleh MOHAMAD FAHD RAHMAT
KLUANG – Seorang wanita maut manakala suaminya patah bahu kanan selepas motosikal ditunggang mereka dirempuh khinzir dalam kemalangan di Jalan Padang Tembak di sini malam tadi.
Dalam kejadian pada pukul 8.30 malam itu, Ruzita Kadiron, 43, meninggal dunia di tempat kejadian manakala suaminya, Mazlan Md. Noh, 45, patah bahu.
Menurut Mazlan, ketika kejadian mereka dalam perjalanan ke Batu 4 di sini untuk membeli barangan keperluan dapur.
“Saya terbabit kemalangan kira kira 8.30 malam. Sebaik melalui satu bukit kecil dan melepaskan minyak tetapi tidak semena-mena saya dirempuh binatang berkenaan dari sisi.
“Saya langsung tak perasan kelibat binatang itu. Akibat kejadian saya terjatuh dan terduduk di situ serta melihat binatang itu menggelupur di tepi jalan.

“Ada orang dari kedai berhampiran segera datang membantu dan sebaik ambulans tiba saya terus dibawa menaikinya dan dikejarkan ke Hospital Enche’ Besar Hajjah Khalsom Kluang,” katanya ketika ditemui di kediamannya di Felda Kahang Barat di sini hari ini.
Mazlan yang bekerja sebagai mekanik bengkel di sebuah kilang berkata, tidak menyangka kemalangan itu meragut nyawa isterinya yang juga suri rumah sepenuh masa.
Katanya, isterinya tidak menunjukkan sebarang perubahan sikap menjelang saat akhir hidupnya dan dia redha dengan ketentuan walaupun ralat tidak dapat turut sama solat dan mengebumikan isterinya itu.-K! ONLINE.


Lelaki cabar enakmen seks luar tabii gagal mohon rahsia identiti
Oleh NUZULSHAM SHAMSUDDIN

6 Oktober 2020, 4:48 pm
PUTRAJAYA – Seorang lelaki yang menghadapi pertuduhan di Mahkamah Tinggi Syariah atas dakwaan cuba melakukan seks luar tabii gagal dalam permohonannya untuk identitinya dirahsiakan dari sebarang publisiti di Mahkamah Persekutuan di sini hari ini.
Hakim Besar Sabah dan Sarawak Datuk Abang Iskandar Abang Hashim memutuskan demikian selepas menolak permohonan pempetisyen selaku pemohon yang berusia 35 tahun itu termasuk mendengar hujah daripada kesemua pihak.
Pihak-pihak itu terdiri daripada peguam yang mewakili pempetisyen selain dua responden iaitu Kerajaan Selangor, Majlis Agama Islam Selangor (MAIS) serta Majlis Agama Islam Wilayah Persekutuan (MAIWP) sebagai Amicus Curiae (sahabat kepada mahkamah)
“Mahkamah mendapati tiada sebab meyakinkan yang dikemukakan (pempetisyen) bagi membolehkan perintah tanpa nama dibenarkan,” kata Abang Iskandar.
Justeru Hakim Abang Iskandar memerintahkan pempetisyen membayar kos RM1,000 masing-masing terhadap dua responden.
Mahkamah kemudian menetapkan 14 Disember ini bagi pendengaran kes seterusnya.

Terdahulu semasa berhujah, peguam A.Surendra Ananth yang mewakili pemohon memaklumkan bahawa jika nama pempatisyen disiarkan dalam laporan media, ia akan mengundang risiko keselamatan dan privasinya.
Sementara Penolong Penasihat Undang-Undang yang mewakili Kerajaan Selangor Siti Fatimah Talib berhujah, pempetisyen bukanlah kanak-kanak yang mana identiti dirahsiakan dan tidak boleh didedahkan kepada awam.
“Dalam kes ini tiada keadaan khas untuk mewajarkan tanpa nama terhadap pempatisyen selain tiada laporan polis samaada pempetisyen diugut atau terancam,” katanya.
Pada 27 Mei lalu, mahkamah sama membenarkan untuk pemohon memulakan prosiding mencabar keperlembagaan peruntukan dalam undang-undang Syariah Selangor yang digunakan untuk mendakwanya.
Hakim Abang Iskandar membenarkan permohonan lelaki itu, untuk memulakan prosiding menerusi petisyen terhadap Kerajaan Selangor untuk diisytiharkan bahawa Seksyen 28 Enakmen Kesalahan-Kesalahan Jenayah Syariah (Selangor) 1985 adalah tidak sah.
Lelaki itu mendakwa Undang-Undang Tubuh Negeri Selangor tidak mempunyai kuasa untuk menggubal undang-undang itu.
Dalam penghakimannya bertarikh 14 Mei, Hakim Abang Iskandar berkata permohonan lelaki itu memenuhi syarat iaitu kebenaran diperlukan dan adalah perlu kerana pemohon (lelaki itu) telah menunjukkan aduannya melibatkan persoalan sama ada Undang-Undang Tubuh Negeri Selangor kompeten untuk menggubal undang-undang yang telah tersenarai dalam Senarai Persekutuan.
Beliau juga berkata permohonan itu tidak wajar dianggap, demi untuk keadilan, sebagai semberono atau menyalahgunakan proses mahkamah, dan menurutnya pemohon telah menunjukkan yang dia mempunyai kes yang boleh dihujahkan.
Pada 21 Ogos, tahun lalu Ketua Pendakwa Syarie menerusi pendakwa Syariah memutuskan untuk mengemukakan pertuduhan di bawah Seksyen 28 Enakmen terhadap pemohon di Mahkamah Tinggi Syariah Selangor.
Pemohon dituduh cuba melakukan persetubuhan luar tabii dengan lelaki lain di dalam sebuah rumah di Selangor pada 9 November 2018.
Lelaki itu mengaku tidak bersalah terhadap pertuduhan tersebut dan perbicaraannya di Mahkamah Syariah telah ditangguhkan sementara menunggu keputusan permohonannya untuk mencabar peruntukan perlembagaan dalam enakmen itu yang digunakan untuk mendakwanya.
Pemohon memfailkan permohonan bagi kebenaran untuk memulakan prosiding terhadap Kerajaan Selangor di bawah Perkara 4(4) Perlembagaan Persekutuan pada 28 November 2019.
Pemohon mendakwa Seksyen 28 dalam enakmen itu adalah perkara yang tersenarai dalam Senarai Persekutuan dan sepatutnya dikemukakan menurut undang-undang persekutuan iaitu Kanun Keseksaan.
Beliau mendakwa Undang-Undang Tubuh Negeri Selangor telah melangkaui senarai persekutuan dengan menggubal undang-undang yang sudah tersenarai dalam senarai itu.K!ONLINE


Lelaki terjun jambatan dikhuatiri lemas
Oleh KOSMO!

6 Oktober 2020, 3:49 pm
Oleh ASLIZA MUSA
GERIK – Seorang lelaki dikhuatiri lemas selepas dipercayai terjun ke dalam Sungai Perak di jambatan Kampung Bukit Sapi di sini semalam.
Ketua Polis Daerah Gerik, Superitenden Zulkifli Mahmood berkata, pihaknya menerima laporan mengenai kehilangan Mohamad Nor Solihin Mohamad Redzuan, 24, pada pukul 8.20 malam.
Katanya, pemeriksaan di lokasi kejadian hanya menjumpai motosikal lelaki terbabit di atas jambatan.
“Pos Kawalan Tempat Kejadian (PKTK) telah dibuka di lokasi kejadian pada pukul 8.45 pagi hari ini.
“Operasi sekitar satu kilometer di Sungai Perak dijalankan dengan disertai empat anggota bomba, tujuh anggota Rela dan tiga anggota Ibu Pejabat Polis Daerah (IPD) Gerik selain dibantu orang awam,” katanya di sini hari ini.

Menurut beliau, operasi mencari dan menyelamat masih belum menemui petunjuk dan akan diteruskan sehingga pukul 6 petang ini.
“Operasi mencari dan menyelamat melibatkan dua pegawai dan 40 anggota daripada polis, bomba, Angkatan Pertahanan Awam Malaysia (APM) dan Rela serta orang awam,” katanya.


Sindiket bekal dadah untuk parti liar tumpas
Oleh NORLIDA AKMAR IDROS

6 Oktober 2020, 4:05 pm
ALOR SETAR – Polis berjaya menumpaskan satu sindiket pengedaran dadah yang disyaki membekalkan bahan terlarang itu kepada penganjur parti liar di negeri ini selepas menyerbu sebuah rumah di Jalan Kilang Tebu di sini pada Ahad lalu.
Ketua Jabatan Siasatan Jenayah Narkotik Kedah, Asisten Komisioner Mohd. Zaki Ashar memberitahu, berdasarkan maklumat, sepasukan polis menyerbu sebuah rumah kampung tidak bernombor serta menahan dua lelaki warga tempatan berusia 24 dan 56 tahun kira-kira pukul 11 pagi.
“Hasil pemeriksaan yang dilakukan ke atas sebuah bilik di rumah tersebut, kita menemui 2,400 biji pil Erimin 5, 367.4 gram ketamin, 82.21 gram pil ekstasi dan 639.5 gram lagi belum dikenal pasti jenis dadah terlibat di dalam beg kertas.
“Kesemua rampasan dadah yang sebahagiannya dibungkus dalam pek berwarna-warni itu dianggarkan bernilai RM100,000,” katanya pada sidang akhbar di Ibu Pejabat Polis Kontinjen Kedah di sini hari ini.
Kata beliau, polis turut merampas wang tunai sebanyak RM5,030 dan sebuah kereta jenis Toyota Vios.
Menurut Mohd. Zaki, siasatan mendapati dadah sintetik yang dirampas adalah bernilai tinggi dan biasanya digunakan di pusat-pusat hiburan.

“Walaubagaimanapun, pusat hiburan kini ditutup susulan Perintah Kawalan Pergerakan (PKP) dan kita mengesyaki bekalan dadah itu adalah untuk diedarkan di parti-parti persendirian,” ujarnya.
Kata beliau, suspek berusia 24 tahun yang bekerja sebagai buruh disyaki berperanan sebagai tokan dadah yang mana bekalan dadah itu dipercayai diperoleh dari Kuala Lumpur.
“Kedua-dua mereka yang positif dadah serta mempunyai rekod jenayah lampau membabitkan kes dadah dan tipu direman selama enam hari bermula semalam dengan siasatan dilakukan mengikut Seksyen 39B Akta Dadah Berbahaya 1952,” katanya.-K! ONLINE


Seramai 363 individu ditahan ingkar PKPP semalam
Oleh KOSMO!

6 Oktober 2020, 4:02 pm
Oleh MOHD. HUSNI MOHD. NOOR
PUTRAJAYA – Seramai 363 individu ditahan semalam kerana ingkar arahan Perintah Kawalan Pergerakan Pemulihan (PKPP) dengan kesalahan tertinggi iaitu tidak memakai pelitup muka 144 kes.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, seramai 307 individu telah dikompaun manakala 56 direman.
Beliau berkata, antara kesalahan lain termasuk gagal menyediakan peralatan serta rekod butiran diri (129), penjarakan fizikal (53), premis beroperasi lebih masa (17) dan aktiviti dalam pub dan kelab malam (15).
“Selain itu, dua tangkapan direkodkan kerana masuk dalam kawasan Perintah Kawalan Pergerakan Diperketatkan Bersasar (PKPDB) selain masing-masing satu tangkapan membabitkan langgar perintah kuarantin, menjalankan aktiviti perjudian dan tidak mempunyai dokumen perjalanan yang sah,” katanya menerusi satu kenyataan akhbar hari ini.
Katanya, seramai 151 pendatang tanpa izin (PATI) dan seorang tekong ditahan dalam Operasi Benteng semalam termasuk merampas lima kenderaan darat.

Dalam pada itu, katanya, seramai 42,000 individu telah pulang ke tanah air melalui pintu masuk sempadan antarabangsa bermula 24 Julai hingga semalam.
“Daripada jumlah itu, seramai 9,659 individu sedang menjalani proses Kuarantin Wajib manakala 106 individu telah dihantar ke hospital untuk rawatan.
Sementara itu, Ismail Sabri berkata, sebanyak 13 operasi sanitasi awam dilakukan semalam membabitkan tujuh buah negeri iaitu Kedah, Terengganu, Pulau Pinang, Selangor, Sabah, Pahang dan Negeri Sembilan.-K!ONLINE


Sekatan perjalanan rentas negeri dari Sabah mulai 12 Oktober
Oleh KOSMO!

6 Oktober 2020, 3:44 pm
Oleh MOHD. HUSNI MOHD. NOOR
PUTRAJAYA – Kerajaan bersetuju untuk mengenakan sekatan perjalanan rentas negeri dari Sabah ke Semenanjung, Sarawak dan Labuan bermula 12 hingga 25 Oktober depan.
Menteri Kanan (Keselamatan), Datuk Seri Ismail Sabri Yaakob berkata, pengecualian khas diberikan kepada kes-kes tertentu yang membabitkan kes kecemasan dan perkhidmatan perlu selain perlu mendapat kebenaran dari Kementerian Kesihatan.
“Bagi pergerakan masuk ke Sabah, kebenaran diberikan kepada rakyat Sabah yang memegang MyKad kod H, pasangan kepada rakyat Sabah yang memiliki pas imigresen Malaysia sah tempoh yang dikeluarkan oleh Jabatan Imigresen Malaysia Negeri Sabah, atau bukti perkahwinan dan sijil lahir anak,” katanya dalam kenyataan akhbar hari ini.- K! ONLINE


Jentera penyelenggaraan terkandas punca gangguan Monorel
Oleh NUR HUDA MUSA

6 Oktober 2020, 3:52 pm
KUALA LUMPUR – Perkhidmatan Rapid Rail yang terganggu awal pagi tadi adalah disebabkan sebuah kereta kerja yang tersekat di landasan kereta api ketika dalam perjalanan pulang ke depot monorel di Brickfields di sini.
Rapid Rail Sdn. Bhd dalam satu kenyataan memohon maaf atas kesalahan teknikal pada perkhidmatan Monorel Kuala Lumpur (Monorel KL) yang menyebabkan perkhidmatan tergendala untuk semua kereta api monorel pagi tadi.
“Kereta kerja adalah kenderaan penyelenggaraan yang dihantar setiap malam untuk memeriksa dan menyelenggara kereta api.
“Sebuah kereta kerja telah tersekat pada suis keempat di rel ketika memasuki depot pada pukul 4.35 pagi menyebabkan semua kereta api penumpang lain tidak dapat melalui laluan masing-masing,” katanya.
Katanya, ketika usaha membaik pulih kereta kerja tersebut sedang dijalankan, pengumuman kepada penumpang telah dibuat di semua stesen di dalam tren serta di jaringan media sosial Rapid KL.
“Penumpang yang ingin menggunakan perkhidmatan Monorel KL telah dinasihatkan untuk mendapatkan pengangkutan alternatif lain. Kakitangan Rapid KL juga telah mengawal pergerakan dan membantu penumpang untuk mengelak kesesakan di platform.

“Perkhidmatan mula beroperasi dengan tren pertama pada pukul 7.57 pagi, dan kembali pulih sepenuhnya kira-kira pukul 9.42 pagi,” ujarnya. – K! ONLINE


Penganggur didakwa bunuh rakan
Oleh KOSMO!

6 Oktober 2020, 3:39 pm
Oleh DIYANATUL ATIQAH ZAKARYA
Pix RASUL AZLI SAMAD
ALOR GAJAH – Seorang penganggur dihadapkan ke Mahkamah Majistret Alor Gajah di sini, hari ini atas pertuduhan membunuh rakannya pada bulan lalu.
Bagaimanapun tiada pengakuan direkodkan selepas pertuduhan dibacakan terhadap AS.Sitambaradan, 28, di hadapan Majistret Nurhasmanita Abdul Manap.
Berdasarkan pertuduhan, tertuduh didakwa bersama dua individu lagi yang masih bebas telah mencapai niat bersama membunuh seorang lelaki, Sua Chun Chai, 31, yang juga seorang penganggur.
Tindakan itu dilakukan di hadapan sebuah bengkel kenderaan di Industri Kecil dan Sederhana (IKS) Pulau Sebang di sini, antara 14 September hingga 17 September lalu.
Tertuduh didakwa mengikut Seksyen 302 Kanun Keseksaan yang dibaca bersama Seksyen 34 Kanun yang sama kerana melakukan kesalahan membunuh dan sabit kesalahan boleh dikenakan hukuman gantung sampai mati.

Majistret Nurhasmanita kemudiannya menetapkan tarikh 16 November depan sebagai sebutan semula kes bagi menunggu laporan bedah siasat dan laporan kimia kes berkenaan.
Terdahulu, pendakwaan dikendalikan Timbalan Pendakwa Raya SR. Arthana manakala tertuduh tidak diwakili peguam.
Kosmo! pada 23 September lalu melaporkan sepasukan anggota bomba yang melakukan operasi pemadaman api terkejut selepas menemui satu mayat lelaki dalam beg hitam di dalam Honda Civic Ferio di hadapan sebuah bengkel di Alor Gajah.
Beg berisi mayat itu diletakkan di kerusi penumpang belakang.
Siasatan awal mendapati kereta itu yang dipandu seorang lelaki mengalami kerosakan di Kawasan Rehat dan Rawat jejantas Ayer Keroh sebelum ditunda ke bengkel berkenaan.
Pemilik bengkel dan pekerjanya menunda kereta itu dan ditinggalkan di hadapan bengkel kerana pemandunya tidak membayar upah menunda kenderaan sebelum dilaporkan terbakar.-K!ONLINE


APM Terengganu bersedia hadapi musim banjir dengan normal baharu
Oleh MOHD AZLI ADLAN

6 Oktober 2020, 2:59 pm
KUALA TERENGGANU – Angkatan Pertahanan Awam Malaysia (APM) Terengganu membuat persediaan rapi untuk menghadapi musim tengkujuh yang dijangka bermula awal bulan depan.
Pengarah APM Terengganu, Che Adam A. Rahman berkata, operasi bantuan dan penyelamatan pada musim tengkujuh tahun ini dijangka lebih mencabar berikutan penularan pandemik Covid-19 pada masa ini.
“Operasi bantuan dan menyelamat mangsa banjir dan penempatan di pusat pemindahan sementara (PPS) perlu mengikut prosedur operasi standard (SOP) normal baharu.
“Antaranya bilangan mangsa banjir yang mahu dipindahkan dari rumah mereka yang terjejas banjir dengan menggunakan lori perlu dihadkan bagi menjaga penjarakan fizikal,” katanya ketika ditemui selepas memantau latihan penyelamatan di air sebagai persediaan musim tengkujuh di Kalang Warisan, Pulau Manis di sini hari ini.
Che Adam berkata, antara SOP normal baharu lain tersebut ialah penyediaan makanan kepada mangsa perlu dilakukan oleh pihak katering selain tidak dibenarkan pelaksanaan solat berjemaah di PPS.
Beliau berkata, bilangan PPS juga sedang disemak semula oleh Jabatan Kebajikan Masyarakat negeri memandangkan sebahagian dewan kecil tidak lagi sesuai atas faktor penjarakan fizikal.

“Begitupun, saya difahamkan semua SOP normal baharu operasi bantuan dan menyelamat musim banjir ini akan dimuktamadkan di peringkat nasional pada masa terdekat. – K! ONLINE


Petugas barisan hadapan MBPJ terima sumbangan
6 Oktober 2020, 3:04 pm
PETALING JAYA – Angkatan Koperasi Kebangsaan Malaysia Berhad (Angkasa) memberi sumbangan Barang Asas 100 (BA100), kepada 150 kakitangan Majlis Bandaraya Petaling Jaya (MBPJ) yang juga merupakan petugas barisan hadapan, di sini hari ini.
Presiden Angkasa, Datuk Abdul Fattah Abdullah berkata, sumbangan keseluruhan berjumlah RM10,500 itu adalah bagi menzahirkan penghargaan di atas jasa dan sumbangan mereka yang terus setia berkhidmat menjalankan tugas walaupun wabak Covid-19 melanda negara.
“Sumbangan berupa barangan keperluan asas diberikan kepada golongan kurang berkemampuan (B40) kakitangan pihak berkuasa tempatan (PBT) yang juga merupakan petugas barisan hadapan.
“Sumbangan yang diberikan pada hari ini merupakan inisiatif berterusan Angkasa dalam meringankan beban dan sebagai penghargaan serta motivasi atas usaha dan peranan warga kerja MBPJ dalam memberikan khidmat kepada warga Petaling Jaya,” katanya pada sidang akhbar selepas majlis penyerahan barangan keperluan asas di sini hari ini.
Turut hadir Datuk Bandar Petaling Jaya Datuk Mohd. Sayuthi Bakar serta Timbalannya, Azlinda Azman. – K! ONLINE


Tindakan tegas jika penjawat awam miliki kenderaan klon
Oleh KOSMO!

6 Oktober 2020, 3:08 pm
Oleh ROSLIZA MOHAMED
KOTA BHARU – Penjawat awam diingatkan supaya tidak sama sekali terlibat dalam pembelian atau menggunakan kenderaan klon bagi mengelak dikenakan tindakan tatatertib.
Pengarah Jabatan Pengangkutan Jalan (JPJ) Kelantan, Hanif Yusabra Yusuf berkata, tindakan itu hanya akan diambil oleh pihak majikan tempat penjawat awam terbabit bekerja.
“Jika kita dapat mengesan penjawat awam memiliki dan menggunakan kenderaan klon, kita akan mengeluarkan saman. Sekiranya didapati bersalah, tindakan akan dilakukan oleh majikan masing-masing.
“Pada masa sama, pihak majikan boleh mengenakan tindakan tatatertib terhadap penjawat awam,” katanya selepas Majlis Lelongan Awam Kenderaan Sita JPJ Kelantan Bilangan 1 Tahun 2020 di Pejabat JPJ di sini hari ini.
Dalam majlis itu, sebanyak 47 kereta klon yang disita sejak sembilan tahun lalu melibatkan seramai 129 orang pembida dengan kutipan RM837,000 dan bidaan tertinggi adalah kereta jenis Subaru Impreza bernilai RM41,000.

Mengulas lanjut, menurut Hanif Yusabra, sekiranya didapati bersalah menggunakan kenderaan klon, individu itu boleh didenda tidak lebih RM20,000 atau penjara selama lima tahun berdasarkan Seksyen 7 (1) Akta Pengangkutan Jalan 1987.
Katanya, bagaimanapun, setakat ini tiada kes melibatkan penjawat awam yang memiliki dan menggunakan kereta klon dilaporkan.
Menurutnya, kereta klon itu boleh memberi implikasi kepada pemandu atau penumpang sekiranya berlaku kemalangan kenderaan itu kerana tidak dilindungi insurans.
“Tidak dinafikan, kes melibatkan kenderaan klon kebanyakan digunakan golongan yang berusia antara 35 hingga 45 tahun yang membeli kereta menerusi laman web dari Singapura dengan harga RM4,500.
“Berdasarkan rekod, sebanyak 204 kereta klon disita sejak 2011 dan kita telah menahan tujuh individu manakala 21 kes lagi telah diselesaikan di mahkamah yang melibatkan denda sebanyak RM379,300,” katanya._K!ONLINE